Hukuman pilihan mengganti hukuman mati mandatori: Pandangan awal

Oleh: Tun Abdul Hamid Mohamad

SAYA menggunakan frasa “hukuman pilihan mengganti hukuman mati mandatori” kerana keputusan Jemaah Menteri adalah untuk memberi pilihan kepada hakim untuk memilih hukuman selain daripada hukuman mati, bukan untuk memansuhkan langsung hukuman mati. Saya percaya, penggunaan frasa “pemansuhan hukuman mati mandatori” itulah yang menyebabkan kekeliruan sehingga ia terpaksa dijelaskan oleh YAB Perdana Menteri Dato’ Sri Ismail Sabri Yaakob dalam ucapannya di Universiti Malaya pada 17 Jun 2022:

“Ramai yang terkeliru tentang pemansuhan hukuman mati mandatori yang diumumkan baru-baru ini, seolah-olah hukuman mati telah dihapuskan.

Kerajaan tidak menghapuskan hukuman mati tetapi bergantung kepada budi bicara hakim untuk menentukan sama ada pesalah tersebut patut dijatuhkan hukuman mati atau hukuman pilihan yang lain.”

Pada 29 Ogos 2019, Mesyuarat Jemaah Menteri bersetuju supaya Jawatankuasa Khas Kajian Hukuman Gantian Terhadap Hukuman Mati Mandatori (Jawatankuasa Khas) ditubuhkan untuk mengkaji secara keseluruhan polisi penghukuman (sentencing policy) bagi menggantikan hukuman mati mandatori dengan hukuman yang lebih wajar, tertakluk kepada budi bicara mahkamah.

Jawatankuasa tersebut dianggotai oleh pakar-pakar dalam bidang perundangan seperti bekas Ketua Hakim Negara, bekas Hakim Besar Malaya, bekas Peguam Cara Negara, pengamal undang-undang, pensyarah undang-undang daripada Institusi Pengajian Awam terkemuka dan pakar kajian jenayah.

Laporan jawatankuasa khas tersebut dibentangkan kepada Mesyuarat Jemaah Menteri pada 8 Jun 2022. Pada 10 Jun 2022, Menteri di Jabatan Perdana Menteri (Parlimen dan Undang-Undang), YB Dato Sri Dr. Haji Wan Junaidi bin Tuanku Jaafar, dalam kenyataan medianya, antara lain, memaklumkan bahawa Kerajaan secara prinsipnya menerima dan mengambil maklum syor-syor jawatankuasa khas tersebut.

Beliau mengesahkan bahawa Jemaah Menteri telah bersetuju agar penelitian dan kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu kesalahan di bawah seksyen 39B Akta Dadah Berbahaya 1952 [Akta 234] dan 22 kesalahan yang membawa hukuman mati tetapi dengan budi bicara Mahkamah. Penelitian dan kajian lanjut itu akan dilaksanakan dengan kerjasama Jabatan Peguam Negara, Bahagian Hal Ehwal Undang-Undang, Jabatan Perdana Menteri serta lain-lain Kementerian/Jabatan berkepentingan.

Kerajaan juga akan turut mengkaji kebolehlaksanaan berkaitan hala tuju sistem keadilan jenayah (Criminal Justice System) di negara ini, antaranya seperti pengwujudan prosedur pra-penghukuman (pre-sentencing procedure), penubuhan Majlis Penghukuman (Sentencing Council), pembangunan Garis Panduan Penghukuman (Sentencing Guideline), penubuhan Suruhanjaya Pembaharuan Undang-Undang (Law Commission), pembaharuan institusi kepenjaraan (Prison Reform) dan pelaksanaan hukuman berdasarkan restorative justice.

Bagi saya, keputusan mengadakan hukuman pilihan ini adalah lebih baik daripada memansuhkan hukuman mati langsung. Pembunuhan seorang dengan menikam sekali dalam pergaduhan tidak boleh disamakan dengan pembunuhan berpuluh-puluh orang dengan senjata moden seperti yang berlaku di New Zealand dan kerap berlaku di Amerika Syarikat atau serangan di Lahad Datu yang bersifat pemberontakan atau serangan terhadap sebuah negara berdaulat itu. Adakah kesemuanya akan dikenakan hukuman selain daripada hukuman mati?

Selagi laporan penelitian dan kajian lanjut itu tidak dikeluarkan, kita tidak dapat memberi ulasan ke atas syornya satu per satu kerana kita belum tahu apakah syornya. Dari apa yang kita faham, di mana terdapat hanya satu hukuman, hukuman mati, seperti bagi kes bunuh (seksyen 302 Kanun Keseksaan dan seksyen 39B Akta 234), hukuman pilihan akan ditambah kepadanya untuk memberi pilihan kepada hakim hukuman mana yang hendak dijatuhkannya, sama ada hukuman mati atau yang lainnya.

Bagi kesalahan yang pada masa ini sudah ada hukuman pilihan, mungkin apa yang akan dilakukan ialah mengeluarkan hukuman mati daripadanya dan mengekalkan hukuman lain itu. Jika tidak, untuk apa pindaan dibuat kepadanya sedangkan pilihan di antara hukuman mati dan yang lain sudah pun ada?

Mengenai seksyen 302 Kanun Keseksaan, pada pandangan saya, hukuman mati itu boleh ditambah dengan:

(i) Penjara tidak kurang daripada berapa tahun yang ditetapkan; ATAU

(ii) Sebatan rotan tidak melebihi beberapa kali yang ditetapkan; ATAU

(iii) denda; ATAU

(iv) jika bukan hukuman mati yang dijatuhkan, apa-apa kombinasi terdiri daripada (i), (ii) dan (iii).

Perlu diambil perhatian hukuman denda itu adalah denda seperti di bawah sistem yang ada sekarang iaitu ia dibayar kepada Kerajaan, jika tidak dibayar hukuman penjara tambahan dikenakan. Ia bukan dibayar kepada waris si-mati kerana, jika ia dibayar kepada waris si-mati, mengapa bayaran yang serupa tidak dibuat bagi kesalahan-kesalahan menyebabkan kecederaan dan/atau kesakitan yang mangsanya lebih berhak menikmati wang gantirugi itu kerana merekalah yang mengalami kecederaan dan/atau kesakitan dan masih hidup? Menggunakan dan meluaskan sistem gantirugi kepada kesalahan-kesalahan menyebabkan kecederaan dan/atau kesakitan memerlukan kajian yang lebih luas dan mendalam yang berada di luar terma rujukan sekarang.

Kita juga tidak sepatutnya cuba membawa masuk konsep diyat ke dalam pindaan ini. Sistem diyat adalah satu sistem asing yang memerlukan kajian kesesuaian pelaksanaannya dalam keadaan sekarang. Jika didapati sesuai, keseluruhan sistem itu perlu dipakai bukan hanya setakat mengambil diyat untuk dijadikan satu hukuman dalam sistem sekarang.

Perlu diingati bahawa sistem diyat telah dilaksanakan dalam masyarakat kabilah Arab di mana seluruh kabilah itu akan bermuafakat membayarnya. Masyarakat Malaysia bukan masyarakat berkabilah. Adik beradik pun tidak mengambil hirau hal saudara maranya apatah lagi untuk membayar diyat. Tetapi, saudara mara yang tidak pernah mengambil kisah terhadap si-mati dan keluarganya pun akan keluar untuk menuntut bahagian mereka sebagai waris jika diyat dibayar kepada waris si-mati, dan selepas itu menghilangkan diri.

Mengikut perkiraan Profesor Madya Dr. Siti Zubaidah Ismail dari Jabatan Syariah dan Undang-Undang, Universiti Malaya, dengan mengambil nilai 100 ekor unta, 1,000 dinar emas atau 10,000 dirham perak, hari ini, diyat bagi kesalahan membunuh boleh mencecah RM1.3 juta. (Diyat bagi kesalahan membunuh di Brunei adalah juga berdasarkan 100 ekor unta, 1,000 dinar emas atau 10,000 dirham perak) Dalam masyarakat Malaysia, orang bukan Islam akan lebih boleh membeli nyawa mereka sedangkan orang Islam akan berebut untuk mendapat diyat saudara maranya yang dibunuh. Itu adalah realiti yang mungkin tidak sedap didengar tetapi saya perlu menyebutnya.

Bezanya fakta kes dalam seksyen 39B Akta 234 dengan seksyen 302 Kanun Keseksaan ialah dalam kes yang pertama disebut tidak ada mangsa yang terlibat. Maka isu denda itu patut disifatkan sebagai gantirugi atau diyat tidak timbul. Hukuman pilihan seperti dalam perenggan (i), (ii), (iii) dan (iv) boleh dibuat. Demikian juga dengan kesalahan-kesalahan lain yang serupa dengan seksyen 39B Akta 234 yang tidak melibatkan kematian manusia.

Mewujudkan semula hukuman pilihan bagi kesalahan mengedar dadah di bawah seksyen 39B adalah menarik. Asalnya hukuman bagi kesalahan mengedar dadah adalah hukuman mati ATAU penjara seumur hidup dan, jika tidak dikenakan hukuman mati, hendaklah dihukum dengan sebatan tidak kurang daripada 15 kali sebatan.

Dalam tahun 1983, hukuman itu digantikan dengan hukuman mati mandatori. Alasan utama yang diberi ialah pengedaran dadah adalah cabaran kepada negara. Pada masa yang sama, Kerajaan pada masa itu tidak puas hati dengan hakim-hakim yang dikatakan mencari helah untuk tidak menjatuhkan hukuman mati. Selepas pindaan itu dibuat, Mahkamah pun menjatuhkan hukuman mati tanpa mempunyai pilihan. Tetapi, hukuman itu tidak dilaksanakan hingga banduan yang sedang menunggu pelaksanaan hukuman mati telah melebihi 1,000 orang.

Sekarang sudah terlalu lewat untuk melaksanakannya. Tidak ada kerajaan yang berani menggantung lebih daripada 1,000 orang banduan sekaligus. Tetapi, pindaan ini, walaupun tidak retrospective, akan mengurangkan penambahan bilangan mereka. Tetapi, bagaimana dengan banduan yang lebih daripada 1,000 orang itu? Mahkamah tidak boleh mengubah hukuman terhadap mereka lagi.

Yang tinggal hanyalah pengampunan. Adakah Lembaga-Lembaga Pengampunan akan menggantikan hukuman terhadap kesemua mereka dengan hukuman pilihan baru ini? Ini tidak adil pula kepada pesalah-pesalah yang dibicarakan selepas pindaan ini dibuat kerana ada di antara mereka yang mungkin dikenakan hukuman mati. Jika Lembaga-Lembaga Pengampunan hendak menggantikan hukuman pilihan kepada sebahagian daripada mereka dan mengekalkan hukuman mati ke atas sebahagian lagi, atas asas apa ia akan dilakukan? Kita serahlah kepada mereka yang bergaji yang dipertanggungjawabkan untuk membuat penelitian dan kajian lanjut itu, memikirkannya.

Saya kurang senang dengan kemungkinan pengwujudan prosedur pra-penghukuman dan penubuhan Majlis Penghukuman jika ia melibatkan orang luar dalam menentukan hukuman yang akan dijatuhkan. Saya berpendapat, orang yang paling arif dalam menentukan hukuman yang sesuai dalam lingkungan yang ditetapkan oleh undang-undang adalah hakim. Mereka membicarakan kes-kes dan menjatuhkan hukuman setiap hari. Keputusan seorang Majistret atau Hakim Mahkamah Sesyen boleh dirayu hingga ke Mahkamah Rayuan, yang terdiri daripada sekurang-kurangnya tiga orang hakim. Keputusan seorang Hakim Mahkamah Tinggi boleh dirayu hingga ke Mahkamah Persekutuan.

Untuk dilantik menjadi seorang Pesuruhjaya Kehakiman, biasanya seseorang Pegawai Kehakiman dan Perundangan telah berkhidmat melebihi 20 tahun di pelbagai kedudukan. Demikian juga seorang peguam swasta, walaupun pendedahan mereka tidak seluas seorang pegawai Perkhidmatan Kehakiman dan Perundangan. Tetapi, dengan bantuan hujah peguam dan Timbalan Pendakwa Raya dan penghakiman-penghakiman duluan sebagai panduan mereka dapat memahaminya dengan cepat.

Adalah tidak perlu melibatkan ahli-ahli akademik, orang awam apatah lagi aktivis dalam tugas kehakiman itu. Menjatuhkan hukuman adalah tugas yang lebih mudah daripada membuat keputusan untuk mensabitkan kesalahan, atau tidak. Hukuman dinyatakan dalam undang-undang berkenaan. Terdapat keputusan-keputusan mahkamah-mahkamah yang lebih tinggi untuk menjadi panduan. Hujah-hujah peguam dan Timbalan Pendakwa Raya juga membantu hakim-hakim dalam menjalankan tugas ini. Jika silap, ia akan dibetulkan oleh mahkamah yang lebih tinggi.

Ahli-ahli akademik boleh membantu dengan membuat kajian dan menulis untuk menjadi rujukan.

Mengenai penglibatan orang awam dalam tugas menjatuhkan hukuman, perbicaraan dengan juri boleh menjadi perbandingan. Setelah mencapai kemerdekaan, kita memperkenalkan perbicaraan dengan juri bagi kes-kes yang membawa hukuman mati mandatori. Ia dimansuhkan pada 1 Januari 1995, mengikuti apa yang dilakukan oleh India, Pakistan dan Singapura lebih awal atas alasan utama bahawa ahli-ahli juri itu “susceptible to bias.” Malaysia memberi alasan ia tidak sesuai dengan penduduk yang berbilang bangsa. Memadailah dikatakan “It does not work”.

Mengenai penglibatan activists dalam menjatuhkan hukuman, saya katakan bahawa activists tidak sesuai menjalankan tugas itu. Saya hanya akan memetik apa yang dikatakan oleh seorang Chief Magistrate dari Australia yang saya temui di satu persidangan antarabangsa. Katanya, “We made a big mistake appointing activists as Magistrates. Their judgments are one-sided.”

Melibatkan orang luar akan menyukarkan pengendalian dan melambatkan penyelesaian kes sedangkan faedahnya sangat minima, jika ada pun.

Kita tidak sepatutnya terlalu mudah terpengaruh untuk introduce apa yang ada atau dilakukan di negara lain tanpa mengetahui bagaimana ia berfungsi di negara itu dan kesesuaiannya di negara kita.

Misalnya, kita tentu pernah tertarik dengan pemilihan hakim melalui pilihan raya seperti yang dilakukan di setengah-setengah negeri di Amerika Syarikat. Dalam lawatan saya ke mahkamah Amerika Syarikat, kami diberi taklimat mengenai pelantikan dan pemilihan hakim di sana. Di penghujung taklimat itu saya bertanya hakim itu, jika beliau diberi peluang menggubal semula Perlembagaan Amerika Syarikat, adakah beliau akan mencadangkan hakim-hakim dipilih melalui pilihan raya? “No way,” jawabnya. Kemudian beliau menceritakan mengenai calon-calon yang ditaja oleh syarikat-syarikat besar dalam kempen mereka.

Kami juga diberi taklimat mengenai rasuah di kalangan hakim. Saya bertanya, di antara hakim-hakim yang dituduh di mahkamah kerana rasuah, mana lebih banyak, yang dilantik atau yang dipilih melalui pilihan raya? Penceramah berkenaan menjawab, kesemua tujuh orang hakim yang baru dituduh di sebuah negeri (saya lupa namanya) adalah hakim-hakim yang dipilih melalui pilihan raya. Nampaknya, indah khabar dari rupa.

Kesimpulan

Keputusan yang dibuat oleh Kerajaan bukanlah untuk memansuhkan sama sekali hukuman mati. Ia adalah untuk memberi hukuman pilihan kepada hakim untuk menjatuhkan hukuman lain daripada hukuman mati, di mana sesuai.

Bagi kesalahan-kesalahan yang mempunyai hukuman mati mandatori, hukuman pilihan akan ditambah seperti penjara, sebatan rotan, denda atau mana-mana kombinasi di antaranya.

Bagi kesalahan-kesalahan yang hukuman pilihan sudah pun ada, hukuman mati baginya mungkin ditiadakan.

Membuat keputusan menetapkan hukuman yang hendak dijatuhkan adalah jauh lebih mudah daripada membuat keputusan untuk mensabitkan seseorang tertuduh, atau tidak. Orang yang lebih layak melakukan tugas itu adalah hakim. Orang awam, ahli akademik dan activists lebih baik tidak dilibatkan secara terus dalam tugas itu.

Kita tidak sepatutnya mengaitkan sistem diyat dalam pembaharuan ini.

Kita janganlah terlalu mudah terpengaruh dengan apa yang ada atau dilakukan di negara lain tanpa mengetahui bagaimana ia berfungsi di sana dan kesesuaiannya di sini.

Kita amat suka menubuhkan suruhanjaya, badan, lembaga, jawatankuasa untuk menyelesaikan masalah yang sama menyebabkan pertindihan bidang kuasa dan lain-lain masalah. Untuk mengetahui misalannya, sila baca “Enforcement Agency Integrity Commission – A Critical Analysis” (20 Mei 2013) yang boleh didapati dalam laman-laman web saya.

07 07 2022


Pegawai kanan polis antara tiga ditahan SPRM

KUALA LUMPUR, 13 Safar 1445H, Rabu – Seorang pegawai kanan dan dua anggota polis ditahan Suruhanjaya Pencegahan Rasuah Malaysia (SPRM) di Muar, Johor.

Ketua Polis Negara, Tan Sri Razarudin Husain ketika mengesahkan perkara itu, berkata perincian lanjut mengenai penahanan mereka akan dibuat oleh Ketua Polis Johor.

“Saya sahkan penahanan mereka namun perincian penuh boleh dapatkan daripada Ketua Polis Negeri Johor (Datuk Kamarul Zaman Mamat),” katanya ringkas kepada Bernama hari ini.

Sementara itu, Pengarah Jabatan Integriti dan Pematuhan Standard (JIPS) Bukit Aman, Datuk Seri Azri Ahmad ketika dihubungi berkata JIPS akan membuka kertas siasatan selari seperti biasa berhubung tangkapan oleh SPRM itu.- Bernama


Balak didominasi VIP, pihak berkuasa terpaksa tutup mulut

Oleh Zuhayati Yazid

BANGI, 3 Jamadilakhir 1443H, Khamis – Kelompongan dalam sistem pemantauan dan pengurusan balak oleh pihak berkuasa, dikenal pasti sebagai punca berlakunya aktiviti pembalakan secara haram di negara ini.

Ketua Persatuan Pengguna Islam Malaysia (PPIM), Datuk Nadzim Johan berkata, ada pihak mengambil kesempatan di atas kelemahan melibatkan proses pemantauan menyebabkan aktiviti secara haram terus berleluasa.

“Kita dapat maklumat pembalak-pembalak kini sewenangnya melakukan aktiviti berkenaan melebihi daripada kawasan yang ditetapkan termasuk di tepi dan di luar kawasan yang dibenarkan.

“Keadaan ini semua berlaku akibat tiada pemantauan daripada pihak yang berkuasa menyebabkan pembalak rakus melakukan aktiviti demi mengaut keuntungan semata-mata.

“Sepatutnya pembalak hanya boleh mengambil kawasan seluas 80 ekar sahaja namun disebabkan tiada pemantauan yang tegas mereka mampu melakukan sehingga 100 ekar, jadi siapa tahu aktiviti yang mereka dibuat,” katanya ketika dihubungi Ismaweb.net, hari ini.

Katanya sikap tamak itu hanya menguntungkan pihak pembalak sedangkan keadaan tersebut membuka peluang kepada berlakunya bencana seperti yang berlaku baru-baru ini.

Lebih mengecewakan aktiviti tersebut didominasikan oleh pihak tertentu termasuk VIP sekali gus menyebabkan pihak berkuasa terpaksa tutup mulut.

Justeru, katanya, sudah tiba masa Dasar Perhutanan Negara yang digubal pada tahun 1977 diperkemas sesuai dengan situasi semasa yang terdedah kepada ancaman pembalakan serta penerokaan haram.

Pindahan berkenaan bukan sahaja mampu mengawal aktiviti pembalakan haram sebaliknya mengenal pasti aktiviti yang didominasikan oleh pihak tertentu.


300 rumah di sekitar Kuala Kedah terjejas banjir kilat

ALOR SETAR, 15 Syawal 1443H, Isnin – Kira-kira 300 rumah penduduk di Kampung Cina dan kawasan sekitarnya di Kuala Kedah di sini terjejas banjir kilat susulan air pasang serta hujan pada 12 tengah hari tadi.

Jurucakap Jabatan Bomba dan Penyelamat Malaysia (JBPM) Kedah berkata pihaknya menerima panggilan mengenai kejadian itu pada 12.13 tengah hari namun setakat ini tiada pusat pemindahan sementara (PPS) dibuka.

“Pihak bomba hanya melakukan pemantauan di kawasan terlibat. Kesemua mangsa yang terjejas telah berpindah sendiri ke kawasan selamat,” katanya kepada Bernama hari ini.

Menurut jurucakap itu, berdasarkan maklumat terkini diterima pihaknya, paras air yang dianggar sedalam 0.3 meter itu mulai surut dan semua jalan boleh dilalui kenderaan. – Bernama


Siapa halang Ebit Liew masuk Gaza?

BERDASARKAN maklumat daripada sahabat-sahabat saya di Malaysia dan di Palestin, sehingga tengah malam Isnin, 30 Mei 2021, pendakwah dikasihi ramai Ustaz Ebit Liew (UEL) dikatakan masih belum berjaya masuk ke Gaza.

UEL yang sudah membeli bertan-tan barangan untuk diagihkan kepada penduduk Gaza, dikatakan masih ‘tersangkut’ di Mesir. Ada yang mengatakan beliau masih d Kaherah dan ada juga mengatakan beliau kini di sempadan Mesir-Palestin.

Jika benar berita itu, ia pastinya sesuatu yang menyedihkan dan mengecewakan kita semua. Persoalannya, kenapa UEL tidak dibenarkan masuk ke Gaza?

Tujuannya untuk menolong orang Palestin di Gaza yang kini hidup susah selepas 11 hari wilayah itu dibedil Israel, baru-baru ini.

Orang Palestin di Gaza beragama Islam, UEL Islam, Mesir pun negara Islam. Jadi, apa masalahnya? UEL bukannya perlu memasuki wilayah Israel untuk sampai ke Gaza.

Dia sudah berada di Kaherah, Mesir. Jadi, dia hanya perlu melepasi pemeriksaan di pintu sempadan Mesir-Gaza iaitu di Rafah. Tapi, kenapa tak boleh? Apa yang susah sangat?

Jika sahabat masih tiada jawapan kepada soalan ini, maaf saya tidak akan menerangkannya dengan panjang lebar di sini. Hakikatnya, saya sengaja membangkitkan persoalan itu untuk anda sendiri mencari jawapannya.

Tidak sempurna pemahaman dan keprihatinan kita kepada Palestin jika kita masih tak tahu kenapa UEL dihalang masuk Gaza untuk menyempurnakan misi
kemanusiaannya.

Untuk membantu saudara kita di Palestin, sebaik-baiknya kita perlu ada ilmu dan memahami sejarah serta situasi mereka.

Jangan kita hanya lantang mengutuk Israel tapi tak pernah nak tengok peta, di mana Gaza, di mana Israel dan di mana Baitulmaqdis yang pernah menjadi kiblat pertama umat Islam.

Kita perlu tahu siapa watak-watak penting dalam konflik Palestin-Israel ini, sama ada yang jelas beraksi di pentas utama, atau yang ligat main wayang di belakang tabir.

Kita kena faham apa itu Hamas, apa itu Fatah. Siapa Mahmud Abas, siapa Ismail Haniyeh dan siapa pula Allahyarham Assyahid Dr Morsyi serta bagaimana pula watak penggantinya untuk menerajui Mesir kini iaitu Fatah Alsisi.

Kalau anda jujur menyayangi dan prihatin kepada nasib rakyat Palestin, tanyalah ‘Profesor Google’ untuk mengenali dan memahami nama-nama yang saya sebutkan itu serta bagaimana mereka mempengaruhi landskap konflik Palestin-Israel, khususnya dalam tempoh kira-kira sedekad lalu.

Kita juga wajib tahu mengapa Gaza dilabelkan “penjara terbuka” terbesar di dunia. Dan kita juga perlu sedar, gencatan senjata yang dipersetujui bersama baru-baru ini, bukanlah bermakna Palestin kini aman damai.

Sedarilah, ketegangan masih memuncak di Tebing Barat. Tentera dan polis Zionis Israel kini sedang menggila menahan orang awam termasuk kanak-kanak, perempuan dan juga wartawan.

Sebab itu, daripada satu sudut pandang saya melihat peristiwa UEL belum tiba di Gaza, ada hikmah tersendiri. Mungkin begitu ketentuan Allah SWT supaya rakyat Malaysia mula mengkaji dan menggali maklumat penting mengenai Palestin dan Israel.

Akhir kalam, jangan berhenti berdoa supaya UEL akhirnya berjaya menjejakkan kaki di bumi Gaza dan menyampaikan bantuan kemanusiaan yang beliau bawa atas nama rakyat Malaysia.

Tuan Mohd Asri Tuan Hussein
Bekas Pengarang Kumpulan Harian Metro

Penafian: Artikel ini diambil dari Facebook penulis.


Ungkapan ‘abang’ tanda hormat, bukan lemah: Hishammuddin

BANGI, 21 Syaaban 1442H, Sabtu – Menteri Luar, Datuk Seri Hishammuddin Hussein menegaskan, hubungan antara Malaysia dan China berdasarkan kepada kepercayaan serta kebersamaan.

Beliau menegaskan, ungkapan ‘abang’ yang menjadi kontroversi ketika ini bukan merujuk kepada hubung erat di antara kedua buah negara.

Sebaliknya, jelas beliau, ia adalah ungkapan kepada Menteri Luar China, Wang Yi yang jauh lebih senior berbanding beliau.

“Menghormati Wang Yi yang lebih tua dan Menteri Luar Negeri yang lebih senior, oleh itu ‘abang’ kepada saya secara peribadi.

“Bersikap hormat tidak menandakan kelemahan,” katanya menerusi ciapan di laman Twitter pada Sabtu.

Beliau menambah, Malaysia tetap merdeka, berprinsip dan pragmatik dari segi dasar luar negara berasaskan kepada nilai keamanan, kemanusiaan, keadilan serta kesaksamaan.

“Kami akan terus memberikan sumbangan bermakna kepada masyarakat negara yang adil dan saksama,” katanya.

Pada Sabtu, Ketua Pembangkang, Datuk Seri Anwar Ibrahim mempersoalkan tindakan Hishammuddin yang menyifatkan negara China sebagai ‘big brother’ kepada Malaysia ketika pertemuan dengan rakan sejawatnya, Wang Yi.


Struktur pengambilan PDI dikaji setiap 3 bulan

BANGI, 3 Ramadan 1443H, Selasa – Struktur kos pengambilan Perkhidmat Domestik Indonesia (PDI) akan dikaji oleh Kumpulan Kerja Bersama (JWG) Malaysia-Indonesia dalam tempoh setiap tiga bulan.

Menteri Sumber Manusia, Datuk Seri M Saravanan berkata, tindakan berkenaan bagi memastikan struktur kos seiring dengan keperluan semasa, selain mengambil kira perubahan kadar tambang pengangkutan dan kos ujian kesihatan.

“Struktur kos pengambilan PDI yang dipersetujui menerusi Memorandum Persefahaman berhubung Pengambilan dan Perlindungan Perkhidmat Domestik Indonesia (MoU PDI) telah merangkumi 15 komponen kos di Malaysia dan Indonesia.

“Antaranya komponen kos di Malaysia termasuklah Deposit Keselamatan Imigresen, insurans, pemeriksaan kesihatan, levi dan permit kerja.

“Bagi komponen kos di Indonesia pula antaranya seperti pasport, visa kerja, sijil kesihatan, sijil kompetensi dan ujian psikologi, dan semua kos pengambilan PDI adalah di bawah tanggungan majikan selaras dengan garis panduan Fair Recruitment Initiative yang dikeluarkan oleh Pertubuhan Buruh Antarabangsa (ILO),” katanya dalam kenyataan, hari ini.

Saravanan berkata, MoU PDI yang ditandatangani baru-baru ini merupakan penambahbaikan daripada MoU sebelum ini yang hanya menggariskan komponen yang terbabit tanpa menetapkan kadar harga.

“Sebelum ini, pelbagai masalah timbul dalam pelaksanaan MoU berikutan struktur kos yang tetap dan terlampau rendah berbanding pasaran semasa yang menyebabkan majikan terpaksa membayar lebih bagi dapatkan khidmat PDI.

“Menerusi MoU tersebut majikan dapat menjimatkan kos pengambilan sebanyak RM2,000 hingga RM3,000 berikutan tiada lagi keperluan kuarantin bagi PDI kecuali bagi mereka yang positif semasa ujian saringan COVID-19 dilakukan di negara ini,” katanya.

Jumaat lalu, pemeteraian MoU PDI ditandatangani Saravanan dan Menteri Ketenagakerjaan Indonesia, Ida Fauziyah serta disaksikan Perdana Menteri, Datuk Seri Ismail Sabri Yaakob dan Presiden Indonesia, Joko Widodo di Istana Merdeka.


COVID-19: Pekerja migran dibenar memasuki Thailand hari ini

BANGKOK, 14 Zulhijjah 1441H, Selasa – Pihak Berkuasa Penerbangan Awam Thailand (CAAT) berkata warga asing terpilih termasuk pekerja migran dari negara jiran yang dibenarkan memasuki negara itu akan tiba mulai, hari ini.

Ketua Pengarah CAAT Chula Sukmanop berkata orang lain yang boleh memasuki negara itu melalui sempadan di bawah kaedah pelonggaran termasuk pasangan dan akan penduduk tetap serta pemegang permit bukan warganegara Thailand.

“Tetamu kerajaan dan mereka di bawah pengaturan khas atau yang dibenarkan perdana menteri dibenarkan memasuki negara ini dengan pesawat.

“Mereka perlu mematuhi langkah-langkah pencegahan di bawah arahan jawatankuasa pelonggaran sekatan termasuk menjalani kuarantin selama 14 hari di fasiliti negara,” menurutnya dalam kenyataan.

Pada 22 Julai, Pusat Pentadbiran Situasi COVID-19 (CCSA) bersetuju membenarkan pekerja migran dari Kemboja, Myanmar, Laos dan Vietnam dalam sektor infrastruktur dan industri makanan memasuki Thailand mulai 1 Ogos, satu langkah untuk memulihkan ekonominya yang terjejas teruk akibat pandemik.

Selain itu, pelancong perubatan serta warga asing yang mengambil bahagian dalam persidangan dan pameran perdagangan antarabangsam kru produksi filem asin g dan pemegang kad Elit Thailand (mereka dengan visa kediaman jangka panjang dan visa kediaman kemasukan berulang kali) adalah antara mereka yang dibenarkan memasuki negara tersebut.

Sementara itu, Thailand melaporkan tiga kes baharu COVID-19 yang membabitkan seorang pelajar Thailand yang kembali dari India dan sifar kematian dalam tempoh 24 jam lepas, menjadikan jumlah keseluruhan kes sebanyak 3,320 dengan 58 kematian setakat ini.

Jurucakap CCSA Thaweesilp Wissanuyothin berkata dua rakyat Thailand berusia 26 dan 43 tahun yang kembali dari Emiriah Arab Bersatu telah diuji positif.

“Sejak 3 April sehingga semalam, sejumlah 70,942 orang tiba di Thailand dan semuanya telah menjalani kuarantin wajib selama 14 hari di fasiliti negara. Sejumlah 383 orang yang kembali telah diuji positif COVID-19,” katanya pada taklimat COVID-19 hari ini.

Setakat ini, Thailand telah melaporkan sejumlah 3,320 kes COVID-19 dengan 58 kematian. Sejumlah 3,142 pesakit telah pulih sepenuhnya dan pulang ke rumah masing-masing manakala 120 masih dirawat.

Thaweesilp berkata sejumlah 71 kakitangan dan pegawai tentera Amerika Syarikat yang akan menghadiri latihan bersama dengan tentera Thailand tiba hari ini.

Beliau berkata sejumlah 39 kakitangan dan pegawai tentera Jepun dijadualkan tiba petang ini dan esok untuk menghadiri satu lagi latihan bersama ketenteraan.

“Mereka akan menjalani kuarantin wajib di sebuah pusat kuarantin alternatif negara di Bangkok,” katanya. – Bernama


Aidilfitri: Penjawat awam Pulau Pinang terima setengah bulan gaji

GEORGE TOWN, 12 Ramadan 1443H, Khamis – Kerajaan Pulau Pinang hari ini mengumumkan Bantuan Khas Kewangan (BKK) sebanyak setengah bulan gaji atau minimum RM1,200 kepada anggota perkhidmatan awam negeri itu, sempena Aidilfitri nanti.

Ketua Menteri, Chow Kon Yeow berkata pemberian bantuan khas itu diluluskan pada Mesyuarat Majlis Kerajaan Negeri semalam dan pembayaran akan dibuat pada 27 April ini sebagai persediaan untuk menyambut Syawal, awal Mei nanti.

“Kerajaan Pulau Pinang meluluskan bayaran BBK sebanyak setengah bulan gaji atau minimum RM1,200 kepada 7,114 anggota perkhidmatan awam negeri itu.

“BKK itu juga dipanjangkan kepada semua Pihak Berkuasa Tempatan (PBT) dan Badan Berkanun Negeri,” katanya dalam kenyataan hari ini.

Katanya, BKK sebanyak RM300 masing-masing turut disalurkan kepada penyelia dan guru Kelas al-Quran dan Fardu Ain (KAFA), guru sekolah rendah agama rakyat (SRAR), guru sekolah menengah agama rakyat (SMAR), kakitangan SRAR, SMAR serta sekolah agama bantuan kerajaan (SABK) dan guru serta kakitangan sekolah persendirian Cina negeri Pulau Pinang.

Chow berkata, BKK sebanyak RM200 turut diberikan kepada guru tahfiz, guru pondok serta guru tadika Islam (TADIS).

Katanya, pemberian bantuan itu membabitkan implikasi kewangan dianggarkan berjumlah RM7.35 juta kepada kerajaan negeri.-  Bernama


Penduduk kampung bantu polis tahan 18 pendatang tanpa izin

TAWAU, 1 Zulhijjah 1441H, Rabu – Cubaan sekumpulan pendatang tanpa izin dari Indonesia menyusup masuk ke Tawau dengan menaiki bot melalui Kampung Batu Payung, di sini, gagal selepas kehadiran mereka dikesan penduduk kampung, malam semalam.

Menurut sumber, penduduk kampung berjaya mengesan 18 pendatang tanpa izin  termasuk bayi berusia tiga bulan yang bersembunyi di bawah restoran (restoran atas air), dalam longkang besar, semak samun belakang pondok bas serta kebun kelapa sawit.

“Sejak 7.30 malam tadi, sembilan daripada mereka ditahan dan diserahkan kepada pihak polis, kemudian pada pagi tadi, sembilan lagi dikesan dan turut diserahkan kepada pihak polis.

“Mulanya pendatang tanpa izin itu bersembunyi di bawah sebuah restoran pesisir pantai yang kemudian disedari pemilik restoran berkenaan dan menghubungi ketua kampung pada 8 malam serta penduduk lain berhubung kehadiran kumpulan pendatang tanpa izin itu,” katanya.

Ketua Kampung Batu Payung Amat Salleh berkata, penduduk turut menemukan beg pakaian serta bekalan makanan dipercayai milik pendatang tanpa izin terbabit, yang disembunyikan di sebalik pokok kelapa sawit dan semak samun tepi pantai.

“Ada mereka ini mengaku baru tiba dari Lahad Datu dan mahu ke Kampung Muhibbah di sini, namun selepas itu menukar pengakuan berasal dari Indonesia,” katanya.

Penduduk sempat menjelaskan kepada pendatang tanpa izin terbabit bahawa tindakan mereka itu salah, selain khuatir akan penyebaran COVID-19.

Pesuruhjaya Polis Sabah Datuk Zaini Jass, ketika dihubungi pemberita, mengesahkan menerima laporan berhubung tangkapan pendatang tanpa izin oleh penduduk Kampung Batu Payung dan sedang menunggu laporan penuh daripada Ketua Polis Daerah Tawau ACP Peter Umbuas. -Bernama


PRU15 akan timbul banyak lagi masalah: Ku Li

BANGI, 2 Safar 1444H, Selasa – Pilihan Raya Umum ke-15 (PRU15) dilihat pilihan raya paling sukar bagi semua parti yang bertanding.

Melihat situasi semasa, kemungkinan tiada parti politik yang akan memperoleh majoriti mudah membentuk kerajaan dalam PRU-15 nanti, kata Ahli Parlimen Gua Musang, Tengku Razaleigh Hamzah.

“Saya rasa PRU-15 adalah pilihan raya yang paling sukar dan tidak fikir ada satu parti pun yang mendapat majoriti mudah, tak boleh membentuk kerajaan.

“Barisan Nasional (BN) pun berada dalam keadaan begitu apatah lagi dengan berbagai-bagai skandal dan masalah yang dihadapinya.

“Saya rasa kemungkinan pilihan raya ini bukan menyelesaikan masalah tetapi akan menimbulkan banyak lagi masalah,” katanya seperti dilapor media tempatan, hari ini.

Bekas Menteri Kewangan itu meramalkan PRU15 tidak akan mendatangkan hasil yang baik memandangkan tidak ada satu parti pun yang mampu menubuhkan kerajaan.

“Jadi apa makna ada pilihan raya. Kita akan menambahkan masalah lebih daripada menyelesaikan masalah,” katanya.

Mengulas lanjut beliau berkata, kedudukan UMNO kini tidak seperti dahulu lagi justeru keputusan bergerak solo pada PRU-15, bukan langkah terbaik.
.
Tegas beliau, UMNO boleh bergerak solo tetapi faham apa makna solo tersebut.

Beliau menjelaskan, UMNO dulu ada 13 parti bersamanya dari Sabah dan Sarawak serta teman-teman yang kuat membantu UMNO iaitu MCA dan MIC.

“Mereka begitu berpengaruh ketika dulu. Tetapi sekarang kita hanya mempunyai MCA dengan MIC yang tidak dapat ditentukan kekuatan parti-parti ini.

“Ada kalanya calon MCA berharap kepada sokongan UMNO. Jadi, bagaimana kita nak menghadapi keadaan dengan macam-macam masalah, pelbagai berita yang timbul dari semasa ke semasa untuk menghadapi pihak lawan pada PRU-15,” katanya.


Malaysia harap UAE bawa isu Palestin, Myanmar ke PPB

ABU DHABI, 30 Safar 1444H, Selasa – Malaysia berharap Emiriah Arab Bersatu (UAE) menggunakan statusnya sebagai ahli bukan tetap Majlis Keselamatan Pertubuhan Bangsa Bangsa Bersatu (PBB) bagi mengetengahkan isu-isu antarabangsa seperti Palestin dan Myanmar.

Perdana Menteri Datuk Seri Ismail Sabri Yaakob berkata UAE boleh memainkan peranan aktif dalam isu-isu Palestin dan Myanmar, terutamanya yang berkaitan dengan pelarian Rohingya dan lain-lain dalam tempoh keanggotaan tahun 2022 dan 2023.

“Saya dan Presiden ada berbincang tentang masalah Palestin yang tidak selesai selesai…PBB dan kuasa-kuasa besar tidak serius. Saya nyatakan pandangan Malaysia supaya semua negara perlu jujur dalam menyelesaikan isu Palestin,” katanya pada sidang media sempena lawatan kerja beliau ke UAE di sini hari ini.

Menurut Ismail Sabri, dalam pertemuan dengan Presiden UAE Sheikh Mohamed bin Zayed Al Nahyan di Kediaman Presiden di sini pada Isnin, beliau menyatakan hasrat supaya negara-negara Islam mempunyai pandangan yang sama dalam soal Palestin.

“Dalam soal konflik di Ukraine, dunia bertindak cepat, sekatan dibuat terhadap Rusia tanpa kelulusan PBB. Ini bertentangan dengan prinsip PBB yang mana semua sekatan perlu kelulusan PBB. Di Palestin, tanah dirampas, rakyat dibunuh dan semua ini berlaku sejak Israel ditubuhkan,” katanya.

Ismail Sabri berkata selain soal Palestin dan Myanmar, kedua-dua mereka juga ada berbincang dan bertukar pandangan mengenai transformasi PBB, termasuk kuasa veto dan cadangan setiap benua mempunyai satu wakil dalam Majlis Keselamatan PBB.

Pada pertemuan itu juga, Perdana Menteri berkata beliau telah melahirkan ucapan penghargaan atas sumbangan UAE sebanyak US$6 juta untuk Kursi Sheikh Zayed Al Nahyan di Institute of Strategic & International Studies (ISIS) Malaysia.

Kursi itu ditubuhkan untuk mempromosikan keamanan sejagat melalui penyelidikan, persidangan dan dialog antarabangsa, tambah beliau.

Perdana Menteri juga berkata beliau telah menjemput Sheikh Mohamed untuk melawat ke Malaysia. – Bernama


Hari Merdeka tarikh simbolik perjuangan bermati-matian melawan British

BANGI, 10 Jamadilawal 1443H, Rabu – Cadangan Ahli Parlimen Rengas, Datuk Seri Mohamed Nazri Aziz supaya menggugurkan Hari Merdeka yang bertarikh 31 Ogos dan digantikan dengan Hari Malaysia pada 16 September, adalah suatu pemikiran mendukacitakan.

Lebih-lebih lagi adalah kerana beliau merupakan ahli politik senior yang sejak sekian lama memegang jawatan menteri, demikian kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

“Pertama sekali, setelah sekian lama saya kenal ramai saudara-saudara kita di Sabah dan Sarawak menyambut 31 Ogos kerana mereka faham akan kaitannya dengan mereka.

“Melupakan 31 Ogos 1957 bermakna melupakan satu siri rantaian sejarah penting buat sejarah Sabah dan Sarawak serta Malaysia secara keseluruhannya,” katanya dalam satu kenyataan, hari ini,

Aminuddin berkata, jika ada rakyat di Sabah dan Sarawak tidak menyambut 31 Ogos, itu pun bukan alasan untuk menguburkannya.

Tegasnya, ia satu tarikh simbolik dan penting bagi rakyat Persekutuan Tanah Melayu yang berjuang bermati-matian menentang British.

“Saya hairan, apa yang ‘tak ada makna’ tarikh ini bagi Nazri selama beliau hidup, atau sekurang-kurangnya sepanjang menjadi wakil rakyat dan menteri setelah sekian lama.

“Apakah 31 Ogos setiap tahun beliau dan keluarga hanya tidur di rumah? Atau pergi bercuti ke luar negara?” soalnya.

Mengulas lanjut, Aminuddin berkata, Hari Merdeka atau Hari Kebangsaan yang disambut pada tarikh 31 Ogos dan Hari Malaysia pada 16 September masing-masing adalah unik serta istimewa.

“Ianya bukan sekadar tarikh sambutan semata-mata.

“Sangatlah malang apabila seorang wakil rakyat senior yang pernah menjadi menteri sekian lama gagal memahami perkara ini,” katanya.

Terdahulu, Nazri berkata, melangkah ke hadapan sebagai satu negara, Putrajaya perlu menggantikan Hari Merdeka yang disambut pada 31 Ogos dengan Hari Malaysia pada 16 September.

Beliau berkata, Hari Merdeka tidak bermakna kerana negara dikenali sebagai Malaysia.

“Ia akan menyebabkan dua pemikiran berbeza kerana kita mempunyai Hari Merdeka dan Hari Malaysia.

“Jika kita benar-benar meraikan pembentukan Malaysia, wajar menyambut Hari Malaysia manakala Hari Merdeka boleh dibaca dalam buku sejarah,” katanya.


Daftar pemilih tambahan Januari 2022 dibuka untuk semakan

JOHOR BAHRU, 15 Rejab 1443H, Khamis – Daftar Pemilih Tambahan Bulan Januari Tahun 2022 (DPT BLN1/2022) yang telah diperakui dan diwartakan hari ini, kini dibuka untuk semakan selama 30 hari, hingga 17 Mac depan.

Setiausaha Suruhanjaya Pilihan Raya (SPR) Datuk Ikmalrudin Ishak berkata SPR menyediakan empat kaedah semakan iaitu seperti di Portal SPR di pautan https://www.spr.gov.my atau https://mysprsemak.spr.gov.my; aplikasi mudah alih MySPR Semak; portal rasmi pejabat-pejabat Pilihan Raya Negeri di pautan http://ppn.spr.gov.my dan juga di Hotline SPR di talian 03-8892 7018.

“DPT BLN1/2022 ini mengandungi nama bagi 36,408 orang warganegara yang berumur 18 tahun dan ke atas pada 1 hingga 31 Januari 2022 yang didaftarkan sebagai pemilih baharu secara automatik.

“Turut disenaraikan dalam DPT BLN1/2022 adalah 8,579 orang pemilih berdaftar yang bertukar bahagian pilihan raya dan 7,164 orang pemilih bertukar status/kategori pengundi dalam tempoh 1 hingga 31 Januari,” kata beliau dalam kenyataan.

Beliau seterusnya menyeru warganegara yang berumur 18 tahun dan ke atas serta mana-mana pemilih berdaftar yang telah memohon pertukaran bahagian pilihan raya atau pertukaran status/kategori pengundi dalam tempoh 1 hingga 31 Januari, untuk menyemak nama mereka dalam DPT BLN1/2022.

Menurutnya jika mereka mendapati nama tidak disenaraikan dalam DPT BLN1/2022, mereka boleh membuat tuntutan dengan mengisi Borang C secara dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan.

Katanya mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya boleh mengisi Borang D dan hadir ke Pejabat Pilihan Raya Negeri yang berkenaan.

“Borang C dan Borang D juga boleh dimuat turun dari portal Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPTBLN1/2022.

“Sebarang pertanyaan mengenai urusan semakan DPTBLN1/2022 ini, orang ramai boleh melayari portal rasmi SPR di pautan https://www.spr.gov.my atau hubungi Hotline SPR di talian 03-8892 7018 atau mana-mana Pejabat Pilihan Raya Negeri,” katanya. – Bernama


Pemimpin ASEAN-GCC berhimpun di Riyadh, Malaysia gesa tamatkan penindasan Palestin

RIYADH, 5 Rabiulakhir 1445H, Jumaat – Para pemimpin ASEAN dan Majlis Kerjasama Teluk (GCC) berhimpun buat julung kalinya di sidang kemuncak bersejarah kedua-dua blok di sini pada Jumaat, yang menyaksikan Perdana Menteri Malaysia, Datuk Seri Anwar Ibrahim menggesa masyarakat antarabangsa agar menoktahkan layanan kejam serta sikap hipokrasi secara terang-terangan terhadap rakyat Palestin.

Beliau berkata, masyarakat antarabangsa tidak lagi boleh menutup mata terhadap kekejaman itu dan mesti mengambil tindakan untuk menangani punca konflik Palestin-Israel.

“Tanpa pengecualian, hak asasi manusia perlu dilindungi dan undang-undang antarabangsa harus ditegakkan. Rakyat Palestin berhak mendapatkan semula tanah, kediaman dan harta mereka.

“Mereka harus dibenarkan hidup secara aman serta bermaruah di negara berdaulat dengan sempadan yang telah diiktiraf di peringkat antarabangsa berdasarkan perjanjian pra-1967 dan Baitulmaqdis Timur sebagai ibu negara mereka,” katanya dalam ucapan pada sidang kemuncak itu di sini.

Anwar berkata, dalam masa yang begitu mencabar ini dengan krisis kemanusiaan yang belum pernah berlaku serta boleh merebak menjadi konflik serantau dan dunia, Malaysia berharap semua negara akan bersama-sama berusaha mencari penyelesaian berkekalan serta adil berhubung konflik itu.

Perdana Menteri berkata, beliau berharap anggota Majlis Keselamatan Pertubuhan Bangsa-Bangsa Bersatu terutama lima anggota tetapnya iaitu Amerika Syarikat, China, Perancis, Rusia dan United Kingdom akan memainkan peranan masing-masing sebagai broker keamanan yang jujur.

“Ini adalah masanya untuk dunia bersatu,” kata beliau.

Anwar berkata, Malaysia amat terkesan dan sedih dengan jumlah kematian orang awam yang begitu tinggi susulan peningkatan pertempuran di Semenanjung Gaza dan kawasan sekitarnya.

“Kita mengutuk sekeras-kerasnya serangan dan pengeboman Israel yang tidak berperikemanusiaan di Gaza serta sekatan terhadap barangan asas dan keperluan kepada mangsa yang memerlukan sehingga menyebabkan nyawa ramai rakyat Palestin dalam bahaya,” kata beliau.

Perdana Menteri berkata, justeru terdapat keperluan mendesak untuk mewujudkan koridor kemanusiaan bagi menghantar bantuan kepada mereka yang memerlukan


UMNO bukan lagi wadah perjuangan Islam, Melayu dipercayai

BANGI, 23 Jamadilawal 1442H, Khamis – UMNO kini bukan lagi wadah yang boleh dipercayai dalam memperjuangkan nasib agama Islam, bangsa Melayu dan tanah air.

Ia bertitik tolak kepada pucuk pimpinan parti berteraskan orang Melayu itu yang tidak lagi memiliki ideologi kukuh dalam memperjuangkan agenda berkenaan.

Penganalisis politik, Prof Datuk Dr Zainal Kling mendakwa, UMNO pada ketika ini berada pada kedudukan paling lemah dengan pucuk pimpinannya perlu digugurkan segera untuk mereka kekal releven.

Beliau sama sekali tidak boleh menerima hakikat, UMNO yang memiliki jutaan ahli dan kerusi terbesar dalam Parlimen boleh tunduk kepada parti yang lebih minoriti seperti PKR.

Lebih memeritkan, katanya, kesanggupan parti yang ditubuhkan untuk menuntut kemerdekaan itu menjilat ludahnya sendiri apabila membuka kerjasama dengan parti perkauman, DAP.

“Sekarang ini kita tidak lagi boleh yakin tentang itu (UMNO bela Islam dan Melayu), kerana ternyata bahawa pucuk pimpinan UMNO adalah golongan yang tidak mempunyai pegangan yang tegas, ideologi kuat tentang Melayu.

“Parti terbesar tunduk kepada parti terkecil, maka ini adalah kelemahan yang tidak boleh diterima oleh orang Melayu,” katanya ketika dihubungi Ismaweb.net, hari ini.

Prof Zainal menegaskan, UMNO sepatutnya bersifat dominan serta memimpin parti lain menuruti agenda perjuangan mereka.

Sehubungan itu, beliau berharap pemimpin parti tersebut duduk semeja dan bermuhasabah bagi mencari jalan keluar kepada kemelut yang melanda.

“Oleh kerana pucuk pimpinan tak kuat, kekuatan itu langsung lemah dan pupus begitu sahaja. Kini nak tunduk pada orang lain, nak tunduk pada DAP, PKR.

“Maka ini adalah kelemahan yang patut semua orang UMNO di bawah tak boleh terima kelemahan ini,” katanya lagi.


350 rumah musnah akibat banjir di Indonesia

JAKARTA, 28 Safar 1442H, Jumaat – Hujan lebat di Kabupaten Tolitoli – wilayah Sulawesi Tengah, Indonesia – menyebabkan banjir di beberapa perkampungan hari ini, menurut Badan Nasional Pengurusan Bencana (BNPB) Indonesia.

Agensi itu berkata, sebanyak 350 rumah rosak dan jambatan terpaksa ditutup kepada lalu lintas berikutan bimbang risiko runtuh.

Pihak berkuasa tempatan kini dalam usaha membantu dan menyediakan keperluan asas untuk semua mangsa terlibat.

“Kita kini sedang berusaha untuk mengesan sama ada penempatan lain berhampiran turut mengalami kerosakan atau tidak akibat banjir ini,” katanya.

Sebelum ini, agensi meteorologi memberi amaran berkemungkinan banjir akibat hujan lebat di pelbagai wilayah, termasuk Palu, Sigi, Donggala, Parimo, Poso, Buol dan Morowali.

Indonesia terletak berhampiran khatulistiwa, di mana berisiko mengalami banjir dan tanah runtuh terutama pada bulan Oktober hingga April. – Agensi


Iran neutralkan 30 bom di Tehran

DUBAI, 9 Rabiulawal 1445H, Isnin – Pihak berkuasa di Iran meneutralkan 30 bom yang bertujuan untuk meledak serentak di Tehran dan menahan 28 pengganas yang dikaitkan dengan Daesh, lapor agensi berita Tasnim Iran pada Ahad, memetik Kementerian Perisikan.

“Beberapa anggotanya adalah Daesh dan pelakunya mempunyai sejarah bergabung dengan kumpulan Takfiri di Syria, Afghanistan, Pakistan dan wilayah Kurdistan di Iraq,” kata Kementerian Perisikan Iran dalam satu kenyataan.

Kumpulan militan itu mendakwa beberapa serangan di Iran, termasuk pengeboman berkembar dahsyat pada 2017 yang menyasarkan Parlimen Iran dan makam pengasas Republik Islam, Ayatollah Ruhollah Khomeini.

Baru-baru ini, Daesh mengaku bertanggungjawab terhadap serangan ke atas tapak suci Syiah Oktober lalu, yang mana 15 orang maut di bandar barat daya Shiraz. – Agensi


Mahkamah Tinggi perintah Ramasamy bayar lebih RM1 juta kepada Zakir Naik

KUALA LUMPUR, 18 Rabiulakhir 1445H, Khamis – Mahkamah Tinggi di sini hari ini memerintahkan bekas Timbalan Ketua Menteri II Pulau Pinang, P. Ramasamy membayar ganti rugi lebih RM1 juta kerana memfitnah pendakwah bebas Dr Zakir Naik.

Ini susulan keputusan Hakim Hayatul Akmal Abdul Aziz yang membenarkan saman yang difailkan oleh Zakir.

Hakim juga memerintahkan defendan (Ramasamy) membayar ganti rugi itu kepada plaintif (Zakir) dalam tempoh 30 hari mulai hari ini.

Saman itu difailkan pada Oktober dan Disember 2019.

Ramasamy hadir di mahkamah manakala Zakir menyertai prosiding secara dalam talian kerana berada di Nigeria untuk ceramah.

Dalam penghakimannya, hakim Hayatul Akmal berkata, Zakir telah berjaya menunjukkan beban terhadap fitnah manakala keterangan Ramasamy pada dasarnya tidak boleh dipertahankan untuk menafikan kedua-dua saman terhadapnya.

“Saya mengambil keterangan Ramasamy dalam pembelaannya dengan penuh berhati-hati. Saya tidak diyakinkan dengan hujahnya. Saya berpendapat keterangan Ramasamy pada dasarnya tidak boleh dipertahankan untuk menafikan kedua-dua saman terhadapnya.

“Dalam pertimbangan saya, Dr Zakir telah memenuhi tiga elemen penting dalam tort fitnah. Melihat kepada latar belakang dan fakta lengkap kes ini, sikap Ramasamy dalam konteks di mana ia dikeluarkan, lima kenyataan sudah pasti memfitnah bahawa telah digerakkan oleh niat jahat dan kemarahan di pihak Ramasamy terhadap Dr Zakir.

“Kenyataan-kenyataan yang dipertikaikan itu adalah serangan peribadi yang merendah-rendahkan dan mengejek Dr Zakir di mata masyarakat umum,” katanya.

Ganti rugi itu termasuk RM1 juta bagi ganti rugi am, RM100,000 untuk pampasan, RM100,000 untuk ganti rugi teruk, dan RM250,000 untuk ganti rugi teladan.

Hakim memerintahkan Ramasamy membayar kos RM70,000 kepada Zakir.

Pada akhir prosiding hari ini, hakim turut memerintahkan Ramasamy membuat permohonan maaf secara terbuka kepada Zakir tetapi peguam Razlan Hadri Zulkifli memberitahu mahkamah bahawa mereka akan memfailkan permohonan untuk menangguhkan keperluan defendan memohon maaf kepada Zakir, sementara menunggu rayuan mereka di Mahkamah Rayuan.

Zakir memfailkan saman pertama terhadap Ramasamy berhubung empat kenyataan berunsur fitnah yang dikeluarkan oleh ahli politik itu pada 10 April 2016, 1 Oktober 2017, 11 Ogos 2019 dan 20 Ogos 2019.

Berhubung kenyataan pertama yang dikatakan berunsur fitnah yang dibuat pada 10 April 2016, Ramasamy didakwa memfitnah Zakir melalui catatan Facebook defendan.

Kenyataan kedua yang dikatakan berunsur fitnah dikeluarkan pada 1 Oktober 2017, menerusi artikel “Is Malaysia harbouring alleged fugitive Zakir Naik?”, diterbitkan oleh portal berita dalam talian Free Malaysia Today (FMT).

Kenyataan ketiga yang didakwa berunsur fitnah dibuat pada 11 Ogos 2019 menerusi artikel yang turut disiar oleh FMT.

Ramasamy juga didakwa memfitnah plaintif melalui temu bual video yang diberikan oleh defendan kepada platform media yang berpangkalan di India, India Today pada 20 Ogos 2019.

Dr Zakir juga memfailkan saman kedua berhubung artikel yang plaintif dakwa Ramasamy telah memfitnahnya melalui komennya yang disiarkan dalam The Malaysian Insight pada 8 November, 2019. – Bernama


Hampir dibatal penyertaan, Azizulhasni tak pernah ragu sokong Gaza

BANGI, 3 Rabiulakhir 1445H, Rabu – Kerana menyokong Gaza, pelumba basikal negara, Datuk Mohd Azizulhasni Awang mendedahkan pernah hampir ditendang keluar daripada perkampungan sukan dan penyertaannya di satu kejohanan besar di Eropah.

Menyingkap kembali kisah yang berlaku pada Julai 2014, beliau berkata, tindakan itu adalah gara-gara beliau memaparkan sokongan melalui mesej ‘Save Gaza’ di atas sarung tangan yang dipakainya.

Mohd Azizulhasni berkata, beliau bertindak mengangkat kedua belah tangan untuk menunjukkan mesej kepada seluruh dunia sejurus memenangi perlumbaan menentang pelumba dari England.

“Ketika sepanjang kejohanan tersebut, Gaza teruk bertalu-talu di bom oleh tentera laknatullah. Ramai yang menjadi mangsa dan terkorban termasuk wanita, anak-anak kecil dan bayi.

“Lagi memburukkan keadaan ketika itu adalah di bulan Ramadan. Bulan suci umat Islam,” kongsinya dalam kenyataan di Facebook.

Menurut Mohd Azizulhasni, alasan yang diberikan untuk membatalkan penyertaannya adalah kerana menyampaikan mesej politik di pentas sukan.

Katanya, beliau hanya berniat untuk menyampaikan mesej kemanusiaan bagi seluruh dunia mengetahui keadaan di Gaza.

“Lihat betapa hipokritnya mereka, pelbagai cara mereka lakukan untuk menutup mulut, telingan dan mata dunia.

“Namun apabila giliran mereka semuanya boleh pula. Sebagai contoh peperangan antara dua negara sebelum ini, mereka satu dunia menyatakan sokongan kepada satu negara tersebut secara terbuka dan ianya dikatakan oleh mereka sebagai freedom of speech dan juga humanitarian support,” katanya.

Justeru, beliau menggesa semua pihak untuk teruskan memberi sokongan kepada rakyat di Palestin.

“Ada pelbagai cara dan pelbagai ruang untuk membantu mereka di sana. Bantulah mereka mengikut kemampuan diri kita tetapi yang paling penting adalah sekurang-kurangnya kita melakukan sesuatu.

“Jangan pernah ragu dengan segala ketetapan Allah kerana janji Allah itu adalah pasti,” katanya.


Kadar kematian warga emas akibat COVID-19 semakin meningkat

BANGI, 15 Syaaban 1443H, Jumaat – Kadar kematian dalam kalangan warga emas yang dijangkiti COVID-19 semakin meningkat, terutamanya kumpulan usia 80 tahun dan ke atas.

Kadar kematian dalam lingkungan umur itu jauh lebih tinggi, berbanding dengan kumpulan warga emas yang berusia 60 hingga 79 tahun, tegas Ketua Pengarah Kesihatan, Tan Sri Dr Noor Hisham Abdullah.

“Kadar kematian membabitkan pesakit COVID-19 yang berumur 80 tahun ke atas adalah 2,000 bagi setiap 100,000 penduduk negara ini, berbanding 300 hingga 600 kes bagi setiap 100,000 penduduk yang berusia 60 hingga 79 tahun.

“Ini kerana individu yang berumur 80 tahun ke atas ini mempunyai daya tahan tubuh yang rendah, menghidapi pelbagai penyakit kronik dan faktor ‘fraility’ menyebabkan proses penyembuhan dan pemulihan daripada jangkitan COVID-19 juga lebih perlahan dan rumit,” katanya dalam kenyataan, hari ini.

Beliau berkata, sejak Minggu Epidemiologi (ME) 3/2022, kadar kemasukan pesakit COVID-19 dalam kalangan warga emas meningkat daripada 1.0 per 100,000 populasi kepada 9.0 per 100,000 populasi pada ME 10/2022.

“Kenaikan kadar kemasukan pesakit COVID-19 dalam kalangan warga emas ke hospital ini amat membimbangkan.

“Data jelas menunjukkan bahawa warga emas yang tiada vaksinasi atau tiada dos penggalak amat berisiko tinggi meninggal dunia akibat COVID-19,” katanya.

Beliau menjelaskan, daripada ME 1/2022 sehingga ME 10/2022, sebanyak 86,804 kes COVID-19 membabitkan pesakit berusia 60 tahun dan ke atas dan daripada jumlah itu sejumlah 83,709 kes atau 96.44 peratus direkodkan berada dalam kategori satu dan dua.

“Selain itu 3,095 kes iaitu 3.56 peratus pula mengalami jangkitan COVID-19 kategori tiga hingga lima, ternyata peratusan bagi liputan vaksinasi yang tinggi dalam kalangan warga emas itu membantu mengurangkan kes COVID-19 dalam kategori serius.

“Justeru, liputan dos penggalak perlu dan boleh dipertingkatkan lagi daripada 74.2 peratus supaya golongan warga emas lebih terlindung daripada bahaya komplikasi dan kematian akibat jangkitan COVID-19,” katanya.

Dr Noor Hisham berkata, pengambilan dos penggalak itu perlu kerana tahap imuniti dalam badan terhadap virus SAR-CoV2 akan berkurang (waning immunity) selepas beberapa bulan individu berkenaan menerima vaksin.

“Begitu juga dengan tahap imuniti semula jadi (natural immunity) seseorang individu terhadap virus ini selepas dijangkiti virus SAR-CoV2.

Oleh itu, Dr Noor Hisham menasihatkan warga emas berkelayakan yang belum mendapatkan vaksin atau dos penggalak untuk segera mengambil pelalian berkenaan dengan kadar segera.

Beliau melihat pengambilan dos penggalak ini juga sebagai persediaan apabila negara memulakan fasa peralihan endemik yang dilaksanakan pada 1 April ini.

“Ketika itu sempadan akan negara dibuka, kedai makan boleh beroperasi sehingga lewat malam serta dan tiada lagi penjarakan fizikal satu meter untuk saf solat jemaah,” katanya.


Kedah harap bazar Ramadan, Aidilfitri di kawasan PKP dibenar beroperasi

ALOR SETAR, 20 Ramadan 1442H, Ahad – Kedah berharap bazar Ramadan dan Aidilfitri di daerah yang dikenakan Perintah Kawalan Pergerakan (PKP) diberi kelonggaran untuk beroperasi dengan prosedur operasi standard (SOP) yang ketat.

Menteri Besar Muhammad Sanusi Md Nor berkata beliau akan membangkitkan perkara itu dalam Mesyuarat Khas Majlis Keselamatan Negara (MKN) yang akan dipengerusikan Perdana Menteri Tan Sri Muhyiddin Yassin pada 2.30 petang esok.

“Saya akan hadir ke mesyuarat tersebut secara dalam talian. Saya akan membangkitkan situasi peniaga-peniaga yang tidak dapat menanggung beban yang terlalu besar akibat penutupan perniagaan di bazar Aidilfitri dan bazar Ramadan.

“Saya juga berharap agar bazar dalam kawasan PKP diberi kelonggaran untuk beroperasi dengan SOP yang diperketat. Semoga ada khabar melegakan esok bagi lima daerah yang dikenakan PKP,” menurutnya dalam kenyataan yang dimuat naik di laman Facebook beliau hari ini.

Pada Jumaat lepas, Menteri Kanan (Keselamatan) Datuk Seri Ismail Sabri Yaakob mengumumkan pelaksanaan PKP di lima daerah di Kedah iaitu Kota Setar, Kuala Muda, Bandar Baharu, Baling dan Kulim bermula semalam hingga 14 Mei depan.

Semalam, Pengerusi Pertubuhan Ikatan Usahawan Kecil dan Sederhana Malaysia (Ikhlas) cawangan Kedah Sarjakhan Abu Bakar turut menyuarakan pandangan agar bazar di lima daerah terbabit dibenarkan beroperasi bagi mengelakkan peniaga mengalami kerugian besar. – Bernama


Sidang DUN: Kerajaan N. Sembilan akan mohon perkenan Agong

SEREMBAN, 7 Zulkaedah 1442H, Jumaat – Kerajaan Negeri Sembilan akan memohon perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah melalui Yang Dipertuan Besar Negeri Sembilan Tuanku Muhriz Almarhum Tuanku Munawir untuk Dewan Undangan Negeri (DUN) kembali bersidang.

Menteri Besar Datuk Seri Aminuddin Harun berkata perbincangan telah diadakan bersama Speaker DUN Datuk Zulkefly Mohamad Omar bagi merancang pelaksanaan persidangan DUN negeri ini, semalam.

“Seterusnya saya akan mempersembahkan hasil perbincangan tersebut kepada Tuanku Muhriz bagi mendapatkan perkenan baginda agar persidangan DUN dapat diadakan.

“Persidangan DUN hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Yang di-Pertuan Agong selepas berunding dengan Yang Dipertuan Besar Negeri Sembilan,” katanya dalam satu kenyataan hari ini.

Kali terakhir DUN negeri ini bersidang pada 3 Dis 2020 selama lima hari.

Aminuddin berkata sebarang tarikh persidangan yang akan diangkat untuk perkenan Tuanku Muhriz turut mengambil kira tempoh notis sekurang-kurangnya 28 hari kepada ahli DUN selaras dengan Peraturan IV, Perintah 5, Peraturan dan Perintah Tetap Dewan Undangan Negeri Tahun 1960.

Jelasnya, sekiranya mustahak dan perlu, notis yang seberapa segera boleh dikeluarkan tertakluk kepada perkenan Tuanku Muhriz.

Aminuddin turut menjunjung kasih pandangan yang dizahirkan oleh Seri Paduka agar persidangan Parlimen diadakan pada kadar segera bagi membolehkan Ordinan-ordinan Darurat dan Pelan Pemulihan Negara dibahaskan oleh ahli Dewan Rakyat.

Perbincangan Khas Raja-Raja Melayu di Istana Negara baru-baru ini dihadiri oleh Sultan Terengganu, Sultan Selangor, Yang Dipertuan Besar Negeri Sembilan, Sultan Johor, Sultan Perak, Sultan Kedah, Pemangku Raja Pahang dan Raja Muda Perlis yang mewakili Raja Perlis. – Bernama


Syeikh Al-Azhar berterima kasih atas anugerah Tokoh Maal Hijrah

KUALA LUMPUR, 1 Muharram 1442H, Khamis – Syeikh Al-Azhar Al-Syarif, Syeikh Prof Dr Ahmad Tayyib mengucapkan terima kasih kepada Kerajaan Malaysia di atas pengurniaan anugerah Tokoh Maal Hijrah Antarabangsa 2020/1442H, kepadanya semalam.

Syeikh Ahmad dalam satu hantaran berbahasa Arab menerusi akaun Facebook rasmi Universiti Al-Azhar hari ini, merakamkan penghargaan itu khususnya kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Perdana Menteri Tan Sri Muhyiddin Yassin atas pengurniaan anugerah itu.

Beliau berkata anugerah berkenaan mencerminkan pengiktirafan terhadap kedudukan tinggi Universiti Al-Azhar di mata rakyat Malaysia.

Beliau turut menyatakan akan melakukan lawatan ke Malaysia dalam masa terdekat bagi memenuhi jemputan perdana menteri.

“Anugerah Tokoh Maal Hijrah bagi tahun 2020 ini adalah penghargaan istimewa kepada saya oleh sebuah model negara Islam yang menjadi perintis dalam pembangunan dan keharmonian iaitu Malaysia.

“Anugerah ini pada hakikatnya adalah pengiktirafan kepada institusi Al-Azhar serta para ulama dan pelajarnya. Setinggi penghargaan kepada Raja (Yang di-Pertuan Agong) dan Perdana Menteri Malaysia serta seluruh rakyat Malaysia,” katanya.

Syeikh Ahmad berkata hubungan rapat antara Universiti Al-Azhar dan Malaysia yang terjalin sejak sekian lama sememangnya sangat bersejarah dan telah menyaksikan pelbagai kerjasama dalam segenap bidang termasuk hal ehwal agama, budaya dan ilmiah.

Pada majlis sambutan Maal Hijrah Peringkat Kebangsaan 2020/1442 Hijrah bertemakan ‘Ummah Rabbani Negara Harmoni’ berlangsung di Masjid Negara, semalam, turut menyaksikan Ketua Pengarah Kesihatan Tan Sri Dr Noor Hisham Abdullah diumum sebagai Tokoh Maal Hijrah bagi peringkat kebangsaan.

Pengumuman itu dilakukan oleh Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri.

Zulkifli berkata pemilihan kedua-dua tokoh tersebut dibuat atas sumbangan besar mereka dalam memartabatkan Islam, di peringat nasional dan global. – Bernama


Lagak DAP seperti berkerajaan, banyak isu sensitif dilanggar

Oleh Ainul Illia Meor Suzurudin

BANGI, 3 Muharram 1441H, Sabtu – Parti rasis dan cauvinis, DAP diingatkan untuk tidak cuba mewujudkan situasi kerajaan dalam kerajaan, seolah-olah kuasa politik mereka boleh melanggar Perlembagaan, hak raja-raja Melayu serta pihak berkuasa.

Menegaskan perkara itu, Naib Pengerusi Pertubuhan Pembela-Pembela Islam (PEMBELA), Ustaz Masridzi Sat berkata, orang Cina di Malaysia harus menghormati hak ketuanan dan bahasa Melayu yang termaktub dalam Perlembagaan, sebagaimana di negara China, di mana kerajaan mahu bahasa mereka dihormati.

Justeru, beliau menegaskan, DAP dan orang Cina perlu faham serta menghormati bahasa kebangsaan jika mahu menjadi rakyat di Malaysia.

“DAP dan bangsa Cina kena hormati sejarah tanah Melayu ini, hormati bangsa peribumi, agama dan bahasa Melayu seperti termaktub dalam perkara 152 dan 153 Perlembagaan negara.

“DAP mestilah hormat Rukun Negara iaitu Kesetiaan Kepada Raja dan Negara, mesti akur dengan perintah Agong untuk memelihara tulisan Jawi dan bahasa kebangsaan,” katanya ketika dihubungi Ismaweb.net, hari ini.

Beliau berkata demikian mengulas tindakan Pemuda Sosialis DAP (DAPSY) menampal pelekat bertulisan Cina pada papan tanda jalan di sekitar bandar raya Kuching yang tular, kelmarin.

Tindakan yang menerima kritikan ramai itu dilakukan di beberapa lokasi antaranya Jalan Main Bazaar, Lebuh Wayang dan Jalan Greenhill.

Mengulas lanjut, Ustaz Masridzi berkata, tindakan rasis kumpulan berkenaan adalah bukti jelas mereka membawa agenda jahat kepada keharmonian kaum dalam negara ini.

“Teruk sangatkah keadaan orang Cina di Malaysia kerana sudah hampir 63 tahun merdeka mereka masih tidak boleh berbahasa Malaysia sehingga terpaksa menampal tulisan Cina pada papan tanda jalan raya,” soalnya.

Sehubungan itu, beliau menggesa kerajaan Majlis Raja-Raja Melayu, pihak berkuasa negeri dan Persekutuan bertegas menghapuskan serta menyekat perbuatan berkenaan.

Ini kerana, katanya, ia jelas melanggar prinsip Perlembagaan negara, kontrak sosial, ketaatan kepada raja dan mencabar pihak berkuasa.

“Malah, ia juga boleh mencetuskan permusuhan dan merosakkan keharmonian kaum dalam negara kita ini,” katanya.


Banjir di Johor agak kritikal

SEGAMAT, 9 Syaaban 1444H, Khamis – Menteri Besar Johor, Datuk Onn Hafiz Ghazi menyifatkan banjir yang melanda negeri ketika ini sebagai agak kritikal dengan lebih 20,000 penduduk terjejas bencana alam itu.

Beliau berkata, semua pihak daripada kerajaan Persekutuan dan negeri telah berganding bahu bagi memastikan rakyat menerima bantuan secepat mungkin.

“Saya harap mangsa bersabar dan kita doa banjir kali ini cepat surut dalam masa terdekat, cuaca hari ini bertambah baik di Segamat,” katanya kepada pemberita selepas melawat mangsa banjir di pusat pemindahan sementara (PPS) Sekolah Kebangsaan Temenggong Abdul Rahman, di sini hari ini.

Onn Hafiz berkata, mangsa banjir yang dilaporkan terperangkap sebelum ini juga berjaya diselamatkan pasukan keselamatan seperti Polis Diraja Malaysia, Jabatan Bomba dan Penyelamat Malaysia, Angkatan Tentera Malaysia dan Angkatan Pertahanan Awam.

Beliau menambah dalam keadaan krisis seperti ini komitmen yang diberikan semua pihak adalah baik terutamanya dalam menyediakan makanan, khemah serta keperluan lain.

Beliau turut menzahirkan penghargaan kepada Sultan Johor Sultan Ibrahim Almarhum Sultan Iskandar dan Tunku Makhota Johor Tunku Ismail Sultan Ibrahim yang berkenan menyumbangkan bantuan makanan dan prihatin dengan nasib mangsa banjir.

Setakat ini, Jawatankuasa Pengurusan Bencana Negeri (JPBN) memaklumkan jumlah mangsa banjir melonjak lebih dua kali ganda kepada 25,213 orang pagi ini melibatkan semua 10 daerah.

Segamat merupakan daerah yang paling teruk terjejas dengan 2,050 keluarga dipindahkan ke 55 PPS, diikuti Kluang dengan seramai 1,559 keluarga di 39 PPS; Kota Tinggi seramai 769 keluarga di 18 PPS; Johor Bahru melibatkan 607 keluarga di 12 PPS dan Pontian dengan 58 keluarga di lima PPS.

Tinjauan Bernama di Segamat mendapati paras air turun tetapi beberapa laluan masih tidak dapat dilalui untuk kenderaan ringan.

Keadaan air Sungai Segamat yang tinggi dan deras turut menjadi perhatian orang ramai dengan beberapa kenderaan dilihat diletakkan di tepi jalan sepanjang laluan masuk ke bandar Segamat selepas rumah dinaiki air.  – Bernama


Sekatan jalan raya mulai hari ini

BUTTERWORTH, 23 Rabiulawal 1442H, Isnin  – Polis akan melaksanakan sekatan jalan raya berikutan Perintah Kawalan Pergerakan Bersyarat (PKPB) kembali berkuat kuasa hari ini.

Ketua Polis Daerah Seberang Perai Utara (SPU) ACP Noorzainy Mohd Noor berkata, sebanyak 10 sekatan jalan raya akan dilaksanakan membabitkan kawasan SPU dan kawasan berdekatan sempadan Pulau Pinang-Kedah dan Pulau Pinang-Perak.

“Sekatan jalan raya ini dilaksanakan sebagai usaha menyekat aktiviti merentas negeri tanpa kebenaran sepanjang PKPB berkuatkuasa,” katanya dalam sidang akhbar di sini, hari ini.

Beliau berkata, selain sekatan di jalan raya, polis turut akan melaksanakan sekatan di terminal awam seperti feri dan keretapi.

“Polis juga akan meningkatkan pasukan petugas yang bertindak memastikan individu dan peniaga supaya mematuhi prosedur operasi standard (SOP) yang ditetapkan. Selain itu, polis juga akan mengadakan sekatan jalan raya selama 24 jam secara bergerak sebagai langkah untuk menghalang mereka yang cuba merentas daerah tanpa kebenaran,” katanya dan menambah  300  anggota termasuk Angkatan Tentera Malaysia (ATM) dan pasukan Jabatan Sukarelawan Malaysia (Rela) terbabit dalam operasi berkenaan.

Susulan peningkatan kes COVID-19, Menteri Kanan (Kluster Keselamatan) Datuk Seri Ismail Sabri  Yaakob  mengumumkan bahawa PKPB dikuatkuasakan di Kedah, Pulau Pinang, Perak, Negeri Sembilan, Melaka, Johor dan Terengganu mulai hari ini sehingga 6 Disember. -Bernama


Bendera terbalik: Maaf hanya SOP, capai matlamat guris hati bangsa

BANGI, 15 Zulhijjah 1441H, Rabu – Ikatan Peguam-Peguam Muslim Malaysia (iPeguam) menyelar pihak sekolah yang memasang bendera Jalur Gemilang secara terbalik.

Pengerusinya, Mohd Luttfi Abd Khalid menyifatkan, kejadian tersebut walaupun dianggap sebagai terpencil, namun hakikatnya ia merupakan satu bentuk provokasi.

“Kenyataan memohon ‘maaf’ adalah SOP (standard operasi prosedur) yang lazim digunakan sesudah itu, tapi matlamat sudah tercapai.

“Kemudian akan timbullah suara-suara ‘rahmat’ yang dengan penuh ‘tulus’ akan meminta supaya bangsa dan umat yang terguris itu berlapang dada terhadap ‘khilaf yang tidak disengajakan’ itu,” katanya dalam satu kenyataan, hari ini.

Terdahulu, Ketua Polis Daerah Klang Utara ACP Nurulhuda Mohd Salleh berkata, insiden Jalur Gemilang yang digantung secara terbalik di sekolah rendah di Klang dilakukan secara tidak sengaja oleh seorang pekerja pembersihan institusi pendidikan itu.

Beliau berkata, siasatan awal mendapati Jalur Gemilang itu digantung pada dinding sekolah oleh pekerja bertaraf pemastautin tetap dan dibantu seorang wanita tempatan kira-kira jam 5 petang, kelmarin.

Katanya, selepas siap menggantung bendera itu, pekerja berkenaan kembali untuk melihat kedudukan Jalur Gemilang tersebut namun mendapati ia telah dipasang secara terbalik.

“Pekerja itu segera membuka kembali bendera berkenaan dan memasangnya dengan betul dalam masa kira-kira 10 minit.

“Namun, dalam tempoh sesingkat itu, seorang individu yang kebetulan berada di luar pagar sekolah berkenaan sempat mengambil gambar Jalur Gemilang dipasang terbalik dan tularkannya di Facebook dengan memainkan isu perkauman tanpa usul periksa,” katanya.

Membidas perkara itu, Mohd Luttfi berkata, pihak yang terbabit dalam insiden berkenaan kononnya mahu menunjukkan sifat patriotik, namun tersalah langkah apabila memasang bendera secara terbalik.

Beliau menegaskan, tindakan pihak tertentu menjadikan pekerja sekolah sebagai kambing hitam sebagai sesuatu yang ‘menghairankan’.

“Salahkan pekerja sekolah. Macam pernah dengar sahaja. Pekerja sekolah itu dari planet Marikh ke?,” soalnya sinis.

Pada masa sama, beliau kesal simbol negara seperti Jalur Gemilang termasuk Jata Negara kini menjadi bahan mainan, di mana maruahnya dicemari tanpa rasa bersalah oleh pihak tidak bertanggungjawab.

“Kita hairan dan tertanya-tanya apakah bahasa Melayu sebagai bahasa kebangsaan sudah menjadi subjek sampah bagi mereka?

“Kita sepatutnya sudah lama menggesa pihak kerajaan dan Kementerian Pendidikan menyiasat dan menjalankan ‘audit bahasa Melayu’ ke atas semua institusi pendidikan swasta di negara ini, lebih-lebih lagi mereka yang senang sahaja menjadikan pekerja sekolah sebagai kambing hitam.

“Apakah di belakang ini semua terdapat ‘penaja-penaja’ yang kebal dari tindakan politik dan undang-undang?,” soalnya lagi.


Ayuh tolak anasir Islamofobia dalam arus perdana

BANGI, 6 Ramadan 1443H, Jumaat – Bukan sahaja menyuburkan Islamofobia – sikap pilih kasih, hipokrasi dan berpilih liputan media serta tindakan negara Barat selama ini secara jelas bersifat perkauman dengan mewujudkan kasta bagi pelarian perang.

Atas dasar itu, semua pihak terutama orang Islam perlu menolak dan menentang sebarang anasir Islamofobia yang wujud secara berstruktur dan sistematik dalam arus perdana.

Pengerusi dan Pengerusi Bersama Gabungan Pertubuhan Masyarakat Sivil Malaysia (MACSA), Lukman Sheriff Alias dan Prof Madya Dr Rafidah Hanim Mokhtar berkata, pihaknya mengalu-alukan Hari Penentangan Islamofobia Sedunia dan akan terus menjadi wadah dalam menangani isu ini secara berkesan.

Katanya, MACSA mengalu-alukan pengiktirafan ke atas permasalahan kebencian terhadap umat Islam ini yang menyebabkan mereka menjadi mangsa prejudis, stereotaip dan diskriminasi.

“Islamofobia turut berlaku di Malaysia, tetapi malangnya kesedaran menentang Islamofobia masih rendah dan banyak pihak termasuk umat Islam sendiri memandang enteng terhadap perkara ini.

“Tanpa disedari, lslamofobia menjadi satu dogma yang diterima dalam kehidupan seharian sehingga tidak menyedari ia semakin meluas.

“Masyarakat sudah terlalu lama dibanjiri berita memberi gambaran buruk dan menakutkan terhadap Islam sehingga ia mengaburkan garis nilai manusia serta melumpuhkan deria penentangan terhadap Islamofobia,” katanya menulis di Berita Harian.

Sebagai contoh, mereka berkata, media berita Barat menggunakan kaedah diskriminasi dan berpilih melaporkan jenayah kejam membabitkan orang Islam.

Katanya, media menjadikan paparan berita menyentuh agama bagi seorang muslim melakukan jenayah, namun apabila ia dilakukan bukan muslim, agama dan ideologi mereka tidak dinyatakan.

“Gaya laporan ini sangat ketara dalam liputan jenayah keganasan. Ia berjaya mewujudkan persepsi dalam pemikiran orang ramai kononnya orang Islam adalah ganas dan sering terbabit dalam banyak perlakuan keganasan, Tetapi persepsi ini jauh dari fakta sebenar,” katanya.

Mereka berkata, implikasi daripada laporan media memburuk-burukkan Islam ini dapat dilihat dengan jelas melalui tindakan diskriminasi negara Barat dan Eropah dalam menangani pencabulan undang-undang antarabangsa dan hak asasi manusia.

“Sebagai contoh, apabila Russia menceroboh Ukraine, Barat jelas memberikan sokongan tidak berbelah bahagi untuk membela hak rakyat Ukraine mempertahankan negara mereka. Pelbagai tindakan dan sekatan ekonomi antarabangsa dikenakan ke atas Russia.

“Namun, apabila Palestin diceroboh dan rakyatnya ditindas, dihalau dan diusir dari tanah mereka, tiada tindakan berkumpulan diambil negara Barat untuk membantu rakyat Palestin ditindas ini,” katanya.


Pihak berkuasa Jeddah musnah 40 tan hidangan Ramadan tidak selamat

JEDDAH, 2 Ramadan 1444H, Jumaat – Pihak berkuasa tempatan memusnahkan 40 tan hidangan Ramadan di Umm Al-Salam sebuah bangunan yang digunakan untuk memproses dan penyimpanan makanan.

Tindakan itu sebagai sebahagian usaha pihak berkuasa membanteras pelanggaran aspek kesihatan selain memantau piawaian dalam institusi komersial dan kesihatan bandar berkenaan.

Pemeriksaan dilakukan di sebuah bagunan di kawasan kejiranan Al-Mahameed yang digunakan sebagai gudang menyediakan dan menyimpan pastri dan pencuci mulut.

Dalam pemeriksaan berkenaan, didapati makanan yang diproses berada dalam keadaan tidak bersih dan diproses berhampiran tandas selain terdapat serangga serta barangan yang telah tamat tempoh.

Bukan hanya pemprosesan, amalan penyimpanan makanan juga dilakukan dalam keadaan tahap kebersihan yang tidak memuaskan.

Kesemua barangan yang rosak telah dirampas dan dimunsahkan serta prosedur undang-undang diambil segera dengan menutup operasi perniagaan berkenaan.

Malah, lawatan susulan akan dilakukan bagi memastikan operasi perniagaan dilakukan dengan amalan yang ditetapkan selain lebih bersih dan sempurna. – Agensi


Video tular lombong runtuh tidak libat kemalangan jiwa: Polis

SHAH ALAM, 9 Safar 1444H, Selasa – Satu rakaman video tular di media sosial yang memaparkan insiden tanah runtuh di sebuah kawasan lombong bijih besi di Labohan Dagang, Banting tidak melibatkan sebarang kemalangan jiwa.

Ketua Polis Daerah Kuala Langat Superintenden Ahmad Ridhwan Mohd Nor @ Saleh berkata pemeriksaan pihaknya mendapati satu jentera mesin pengorek telah tertimbus di bawah runtuhan tanah dan pemandunya, yang merupakan warga asing, sempat menyelamatkan diri.

“Semasa tiba di lokasi, (polis) berjumpa dengan seorang pekerja (yang) mengatakan kejadian tersebut berlaku (pada) kira-kira 1 tengah hari.

“Dalam kejadian ini, tiada kemalangan jiwa atau sebarang kecederaan dilaporkan,” menurutnya dalam satu kenyataan di sini.

Beliau berkata usaha mengeluarkan mesin pengorek itu sedang giat dijalankan dan syarikat pelombongan terbabit akan membuat laporan berhubung insiden tersebut esok. – Bernama


ISMA mohon Agong bentuk kerajaan pemulihan urus isu kritikal

BANGI, 8 Muharram 1443H, Selasa – Dengan penuh rasa tanggungjawab dan rendah diri, gerakan Islam, Ikatan Muslimin Malaysia (ISMA) memohon Yang di-Pertuan Agong membentuk pemerintahan kerajaan pemulihan yang dapat menguruskan isu kritikal yang sedang dihadapi negara hari ini.

Tumpuan utama kerajaan pemulihan ini antaranya bagi memulihkan ekonomi negara; mengatasi krisis kesihatan; membentuk hala tuju politik baharu serta menyelesaikan masalah tekanan hidup rakyat.

Bagaimanapun, Amir ISMA, Ustaz Abdullah Zaik Abd Rahman memohon Seri Paduka Baginda membentuk kerajaan pemulihan ini di luar daripada pengaruh parti-parti politik.

“Satu formula yang bersifat luar kotak perlu dirangka dengan melibatkan mereka yang berkepakaran mengambil alih kepimpinan negara kini yang tidak melibatkan orang politik.

“Selain itu, bagi tujuan memastikan kestabilan politik dikembalikan semula, Parlimen hendaklah digantung sementara bagi memberi ruang kerajaan pemulihan yang baharu ini menumpukan kepada agenda pemulihan negara,” katanya dalam kenyataan hari ini.

Pemimpin Islam itu berkata demikian susulan perletakan jawatan Tan Sri Muhyiddin Yasin sebagai Perdana Menteri Malaysia kelapan semalam selepas hilang majoriti sokongan Ahli Parlimen.

Mengulas lanjut, Ustaz Abdullah berkata, suasana kemelut politik yang melanda negara hari ini telah menyaksikan bahawa ahli politik yang ada telah gagal dalam memainkan peranan mereka secara profesional.

Bahkan lebih dikesali pihak berkenaan meletakkan kepentingan parti dan diri masing-masing lebih utama dari kepentingan rakyat dan negara.

“Justeru, ISMA ingin menegaskan kepada semua pihak di tengah kemelut ketidakstabilan politik negara yang sedang berlaku ini, agar sentiasa meletakkan maqasid syariah sebagai kerangka utama dalam apa jua pertimbangan dan keputusan demi memastikan kehidupan masyarakat awam kekal selamat dan stabil.

“ISMA juga menggesa masyarakat awam supaya tampil memainkan peranan semak dan imbang kepada kerajaan pemulihan yang bakal dibentuk,” katanya.

Difahamkan, semua ketua parti politik akan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara hari ini dipercayai ada kaitan dengan perbincangan berhubung bakal Perdana Menteri kesembilan.

Menurut sumber kepada Utusan Malaysia, perjumpaan dijangka berlangsung tengah hari yang turut dihadiri Yang Dipertua Dewan Rakyat, Datuk Azhar Azizan Harun dan Yang Dipertua Dewan Negara, Tan Sri Dr Rais Yatim.


Wanita ditahan kerana hina Agong kurnia pingat pada Kit Siang

GEORGE TOWN, 29 Zulkaedah 1444H, Ahad– Seorang wanita yang sedang hamil enam bulan ditahan bagi membantu siasatan memuat naik kandungan di media sosial berbaur penghinaan terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berhubung penganugerahan pingat kepada Tan Sri Lim Kit Siang.

Ketua Polis Pulau Pinang, Datuk Khaw Kok Chin berkata, wanita berusia 32 tahun itu ditahan di pekarangan Ibu Pejabat Polis Daerah Seberang Perai Utara, dekat sini 13 Jun lepas.

“Pada 7 Jun 2023, Polis Diraja Malaysia (PDRM) menerima laporan daripada orang awam mengenai beberapa kandungan di media sosial yang berupaya menjejaskan ketenteraman awam.

“Susulan itu, pada 13 Jun 2023 pihak Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman telah menahan seorang wanita bagi membantu siasatan berhubung memuat naik kandungan di media sosial berkenaan,” katanya dalam kenyataan hari ini.

Beliau berkata, berdasarkan siasatan awal, selain penghinaan terhadap Yang di-Pertuan Agong, wanita itu juga dipercayai turut mengaitkan Lim sebagai pencetus rusuhan 13 Mei 1969.

Khaw berkata, susulan penahanan wanita itu, polis merampas beberapa bahan bukti antaranya komputer riba, telefon bimbit dan kad sim milik wanita itu untuk siasatan lanjut.

Beliau berkata, wanita berkenaan kemudian dibebaskan dengan jamin polis pada hari sama kerana mendakwa sedang mengandung enam bulan.

Katanya, kes disiasat mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998 oleh USJT Bukit Aman. – Bernama


Negara haram Israel tetap mengaku Baitulmaqdis miliknya sahaja

WASHINGTON 24 Muharram 1443H, Khamis – Negara haram Israel menolak rancangan negara pembuli Amerika Syarikat (AS) membuka semula konsulat di Baitulmaqdis.

Tel Aviv menyifatkan tindakan Washington sebagai ‘idea teruk’ dan boleh menyebabkan ketidakstabilan pemerintahan, Perdana Menteri Naftali Bennett.

Pejabat konsulat AS telah ditutup pada Mac 2019 ketika di bawah pentadbiran Donald Trump.

Menteri Luar Israel, Yair Lapid secara tegas kononnya mengecam rancangan itu dan menyifatkan tindakan itu bukan idea terbaik.

“Kami merasakan rancangan membuka semula konsulat adalah idea yang tidak bagus.

“Ini kerana Baitulmaqdis adalah ibu kota Israel dan hanya dimiliki oleh kami sahaja jadi kami berpandangan rancangan itu bukan adalah idea yang bagus,” dakwnya.

Ketika pemerintahan Trump, AS mengiktiraf Baitulmaqdis sebagai ibu negara Israel dan memindahkan kedutaannya, memaksa Palestin memutuskan hubungan dengan sebahagian besar pentadbiran itu.

Namun selepas Joe Biden memegang tampuk pemerintahan AS, beliau kononnya berjanji akan mengembalikan hubungan AS dan Palestin. – Agensi


Letupan dewan, majlis perkahwinan bertukar tragedi

HODEIDA, 18 Jamadilawal 1442H, Sabtu – Majlis perkahwinan sempena Tahun Baharu bertukar tragedi apabila lima wanita terkorban di wilayah Yaman yang dilanda perang.

Kerajaan dan pasukan pemberontak Houthi saling menyalahkan satu sama lain susulan pengeboman sebuah dewan berdekatan bandar pelabuhan.

Dewan perkahwinan itu berdekatan lapangan terbang Hodeida, garis pemisah di pinggir kota yang dikuasai Houthi.

Letupan itu berlaku hanya dua hari selepas letupan mengorbankan 26 nyawa di lapangan terbang di bandar Aden di selatan ketika rombongan menteri kerajaan turun daripada pesawat.

Wakil kerajaan dalam suruhanjaya bersama ditaja Pertubuhan Bangsa-Bangsa Bersatu (PBB) yang mengawasi genjatan senjata, General Sadek Douid, mengecam serangan di Hodeida, yang turut mencederakan tujuh mangsa termasuk kanak-kanak.

Beliau menyifatkannya sebagai perbuatan jenayah mengerikan yang dilakukan pihak Houthi terhadap orang awam.

Gabenor Hodeida yang dilantik puak Houthi, Mohammed Ayache, ketika temu bual dalam program televisyen Al-Masirah berkata ‘pengganas tidak akan ragu-ragu menuduh orang lain bagi jenayah sendiri’.

Pasukan kerajaan yang disokong Arab Saudi melancarkan serangan pada Jun 2018 bagi merebut kembali Hodeida, pintu masuk utama untuk bantuan kemanusiaan ke Yaman yang dilanda kemiskinan.

Bagaimanapun, gencatan senjata sudah dilaksanakan dengan separa pematuhan sejak Disember tahun itu. – Agensi


Lelaki Pakistan jadikan pokok sebagai rumah

ISLAMABAD, 20 Ramadan 1443H, Jumaat – Angkara tidak tahan dihalau kerana tidak mampu membayar sewa rumah dan hidup sebagai gelandangan, seorang lelaki Pakistan nekad menjadikan sebatang pokok sebagai tempat menumpang teduh.

Lelaki yang dikenali Farman Ali kemudian membina sebuah pondok kecil di atas sebatang pokok yang dianggap istana kepadanya.

Lelaki berusia 28 tahun itu mengakui penghijrahan ke atas pokok tersebut adalah pilihan terakhir kepadanya selepas bosan dengan kehidupan sering diganggu.

Memetik oddityCentral, Farman mengakui dia selesa dengan pilihan tersebut walaupun terpaksa berteduh dalam pondok kecil di atas sebatang pokok.

Kisah sedih Farman bermula selepas kedua orang tuanya meninggal dunia menyebabkan dia kehilangan tempat tinggal dan terpaksa merempat.

Malah dia sering berpindah randah sehingga memberi kesan kepada kehidupannya.

Sejak itu dia memikirkan untuk mengubah nasib hidupnya walaupun menyedari dia tidak memiliki wang untuk mencari rumah yang lebih selesa dan selamat.

Lalu Farman melihat pokok yang rimbun di bandar tersebut sebagai lokasi sesuai untuk dirinya membina kehidupan baharu.

Farman yang merupakan anak jati Pakistan kemudian mencari kayu dan barangan terpakai sebelum berjaya membina sebuah pondok kecil diatas pokok berkenaan yang boleh dijadikan tempat untuk melelapkan mata.

Kehidupan di atas kayangan itu sudah dilalui sejak lapan tahun dan kini dia bahagia dengan kehidupan yang dilalui seorang diri sehingga diberi jolokan Tarzan of Karachi.

Farman mengakui dia sebelum ini memiliki keluarga yang sempurna namun isterinya lari meninggalkan dirinya berikutan tidak mampu menjalani tanggungjawab sebagai ketua keluarga dan menjalani kehidupan yang miskin.

Kini walaupun menjalani kehidupan bersendirian, tetapi Farman tetap ceria.

Malah sebahagian kehidupannya dihabiskan untuk mencari rezeki.

Dia kini menyara kehidupan dengan melakukan pelbagai kerja termasuklah mencuci kereta dan membersihkan rumah.

Menariknya istana Farman turut dilengkapi sinki kecil, dapur untuk memasak dan lampu berkuasa bateri serta pengecas telefon. – Agensi


Isu kalimah Allah: Anwar ingatkan jangan putar belit fakta, tipu rakyat

KUALA LUMPUR, 24 Zulkaedah 1444H, Selasa – Perdana Menteri, Datuk Seri Anwar Ibrahim mengingatkan semua pihak supaya tidak memutar belit fakta mengenai hal penggunaan kalimah Allah dan menggunakannya untuk menipu rakyat.

Ketika menjelaskan dakwaan setengah pihak yang beliau telah mengelirukan Dewan Rakyat berhubung perkara tersebut, Anwar bertegas beliau tidak mengeluarkan sebarang kenyataan yang bercanggah.

“Saya menghadap Sultan Selangor atas titah Tuanku. Apa yang Sultan Selangor sebut iaitu dalam soal perakuan Kabinet tentang tidak membolehkan kalimah Allah digunakan di Semenanjung Tanah Melayu diperkenan, kemudian kelonggaran untuk Sabah dan Sarawak.

“Oleh kerana ada pindaan, Tuanku beri pandangan sebaiknya pindaan yang nak dicadangkan untuk diperkemas peraturan itu dibawa kepada Majlis Kebangsaan Bagi Hal Ehwal Agama Islam Malaysia (MKI) supaya Tuanku sendiri mempersembahkan kepada Majlis Raja-Raja (MRR).

“Apa yang bertentangannya? Nak putar belit tipu rakyat sebab apa? Nak dapat keuntungan politik jangan dengan menipu,” kata beliau pada Waktu Pertanyaan-Pertanyaan Menteri di Dewan Rakyat, hari ini. -Bernama


IRIS Institute bakal anjur persidangan antarabangsa pertama ICRIS 2021

BANGI, 6 Zulhijjah 1442H, Jumaat – IRIS Institute bakal menganjurkan persidangan antarabangsa tahunan pertama ‘International Conference On Interdisciplinary and Strategi Studies (ICRIS) 2021’ pada 12 Ogos depan.

Persidangan yang bertemakan ‘Kemampanan dan Kemandirian Sumber Nasional’ itu bertujuan membincangkan kemampuan Malaysia dalam mengurus serta membangunkan sumber nasional bagi mencapai tahap keselamatan yang utuh terhadap ancaman global.

Ini kerana, Malaysia memiliki sumber mineral bernilai RM4.11 trilion yang dapat digunakan untuk pembangunan industri di negara ini.

Malah, negara juga memegang pasaran global untuk pusat data yang bernilai RM900 juta dan berpotensi untuk menjadi hab data serantau, selain memiliki 69.7 peratus rakyat yang terdiri daripada golongan muda dan bekerja berusia 15 hingga 64 tahun.

Bagaimanapun, pandemik COVID-19 menyebabkan pertumbuhan ekonomi Malaysia menyusut sebanyak 5.6 peratus dan kadar pengangguran meningkat kepada 5.5 peratus.

Justeru, IRIS Institute menyifatkan terdapat keperluan untuk membincangkan mengenai perkara itu menerusi persidangan yang terbuka kepada golongan pelajar, ahli akademik, penyelidik untuk penerbitan kertas kerja.

Prosiding persidangan akan disediakan dan kertas kerja terpilih akan diterbitkan dalam jurnal berindeks, IJISTRA.

Persidangan yang diadakan secara atas talian itu turut menampilkan dua penceramah utama iaitu Prof Madya Dr Aznan Hasan dan Prof Madya Dr Farish Noor.

Pendaftaran kini dibuka sehingga 30 Julai melalui https://bit.ly/ICRIS2021 atau boleh mendapatkan maklumat lanjut persidangan dengan melayari laman web ICRIS 2021 di https://www.event.iris.institute/.


Rombakan Kabinet seawal bulan depan?

PUTRAJAYA, 29 Jamadilawal 1443H, Isnin – Terdapat desas-desus mengatakan Perdana Menteri, Datuk Seri Ismail Sabri Yaakob akan merombak Kabinet dalam masa terdekat.

Rombakan itu dilaporkan akan membabitkan pengguguran tiga menteri ekoran prestasi yang tidak memberangsangkan sewaktu pengurusan bencana banjir.

Media melaporkan bahawa, dua daripada mereka adalah daripada Parti Pribumi Bersatu Malaysia (Bersatu), manakala seorang lagi daripada UMNO.

Sementara itu, Perdana Menteri dikhabarkan bakal mengadakan pertemuan dengan Presiden Bersatu, Tan Sri Muhyiddin Yassin dalam masa terdekat bagi membincangkan perkara berkenaan.

Sumber dalaman UMNO berkata, rombakan Kabinet itu dijangka berlaku seawal bulan depan, namun ia tidak akan dilaksanakan secara besar-besaran.

Antara nama yang disebut mungkin menjadi calon digugurkan adalah Menteri Pembangunan Wanita, Keluarga dan Masyarakat, Datuk Seri Rina Harun serta Menteri Perumahan dan Kerajaan Tempatan (KPKT), Datuk Zuraida Kamaruddin.

Nama Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad juga dipetik berikutan peranannya yang dikatakan gagal dalam menangani bencana banjir yang melanda.

Bagaimanapun, sebuah portal tempatan yang memetik sumber terdekat dengan Ismail Sabri berkata, desas-desus itu adalah bersifat spekulasi.

“Laporan berkenaan hanya spekulasi. Bagaimanapun ia sebagai penggera (peringatan) kepada menteri supaya meningkatkan lagi prestasi supaya dapat memenuhi aspirasi rakyat.

“Soal ada rombakan ataupun tidak itu terpulang kepada perdana menteri,” katanya kepada portal tersebut.


India rekod dua kematian akibat influenza H3N2

NEW DELHI, 18 Syaaban 1444H, Sabtu – Dua rakyat India dari negeri Karnataka dan Haryana dilaporkan meninggal dunia akibat virus influenza H3N2, lapor pihak berkuasa negara.

Kedua-dua mangsa dilaporkan mengalami pelbagai komplikasi lain selain berusia.

Menurut kenyataan rasmi yang dikeluarkan Kementerian Kesihatan dan Kesejahteraan Keluarga Persekutuan, sebanyak 3,038 kes disahkan sehingga 9 Mac lalu.

Ini termasuk 1,245 kes pada Januari, 1,307 pada Februari dan 486 kes setakat Mac.

“Setakat ini, negeri Karnataka dan Haryana telah mengesahkan satu kematian masing-masing akibat influenza H3N2,” kata kenyataan berkenaan.

Kementerian Kesihatan juga sentiasa memantau situasi di beberapa negeri melalui rangkaian program pengawasan penyakit bersepadu.

“Kanak-kanak dan warga emas adalah individu paling berisiko dan terdedah dalam konteks influenza bermusim,” katanya lagi.

Influenza bermusim ialah penyakit pernafasan akut yang disebabkan oleh virus influenza yang dilihat meningkat pada bulan-bulan tertentu.

India menyaksikan dua kemuncak influenza bermusim setiap tahun, dari bulan Januari hingga Mac dan satu lagi musim selepas tengkujuh. – Agensi


Kerajaan Perak perlu warta semula Hutan Simpan Kenderong

IPOH, 2 Rejab 1443H, Jumaat – Sahabat Alam Malaysia (SAM) meminta Kerajaan Negeri Perak mewartakan semula Hutan Simpan (HS) Kenderong Mukim Kerunai di Gerik sebagai Hutan Simpanan Kekal (HSK) dengan pengelasan sebagai hutan tadahan air.

Presidennya R. Meenakshi berkata pihaknya berasa amat kecewa kerana hutan semula jadi yang memberi perkhidmatan ekologi penting bakal menjadi mangsa projek perlombongan sehingga memusnahkan alam sekeliling.

Beliau berkata baru-baru ini, sebuah syarikat perlombongan tempatan telah mencadangkan satu projek pembalakan dan perlombongan bijih timah di dalam kawasan HS Kenderong di Mukim Kerunai dengan kawasan hutan seluas 245 hektar telah dinyahwartakan dari hutan simpan itu untuk tujuan operasi pembalakan dan perlombongan.

“Pembersihan hutan yang dinyatakan dalam Laporan Penilaian Kesan Kepada Alam Sekeliling (EIA) sebagai pembalakan seluas 245 hektar akan membawa bencana. Ditambah dengan kegiatan perlombongan yang mempunyai potensi untuk mencemarkan sumber air tempatan, projek ini mengundang musibah.

“Selain itu, tapak yang dicadangkan adalah Kawasan Sensitif Alam Sekitar (KSAS) Tahap Satu iaitu sebarang pemajuan, pertanian atau pembalakan tidak dibenarkan kecuali aktiviti ekopelancongan, penyelidikan dan pendidikan,” katanya dalam kenyataan di sini hari ini.

Meenakshi berkata tapak yang telah dicadangkan itu terletak di dalam kawasan wilayah Rangkaian Utama-8 dalam Rangkaian Ekologi Central Forest Spine (CFS) yang dilaporkan bahawa kawasan ini adalah kawasan habitat spesies hidupan liar yang terancam dan hampir pupus seperti gajah, harimau, tapir dan beruang matahari.

“Rangkaian Utama dalam kawasan CFS adalah koridor semula jadi yang amat penting bagi mamalia bersaiz besar, membolehkan mereka bergerak dari suatu kompleks hutan utama ke habitat lain untuk mencari makanan.

“Cadangan projek perlombongan di situ akan memburukkan lagi konflik antara manusia dengan hidupan liar yang semakin menjadi-jadi di Malaysia,” katanya.

Meenakshi berkata terdapat beberapa loji rawatan air di sepanjang Sungai Perak dan loji Air Ganda paling hampir dengan tapak projek cadangan itu terpaksa ditutup pada tahun berkenaan selepas penduduk tempatan yang kebanyakannya Orang Asli mengalami penyakit kulit serius.

Menurutnya, siasatan pihak berkuasa mengesan arsenik dalam anak sungai berhampiran akibat aktiviti syarikat perlombongan berlesen di lokasi sama dengan tapak projek dicadangkan.

“Tidak kira apa jenis pelan mitigasi dan pemulihan disyorkan penggerak projek, menjalankan pembalakan serta perlombongan dalam kawasan sensitif akan memudaratkan kualiti alam sekeliling sehingga tahap sebarang pelan mitigasi atau pemulihan akan menjadi tidak berguna.

“SAM membantah cadangan projek di Hutan Simpan Kenderong kerana sebarang cadangan projek yang tidak mampan akan memusnahkan alam sekitar, menjejaskan sumber air, kehidupan dan mata pencarian masyarakat,” katanya. – Bernama


PAS bincang dalam PN tawaran kerajaan perpaduan

BANGI, 30 Rabiulakhir 1444H, Jumaat – PAS mengucapkan tahniah kepada Datuk Seri Anwar Ibrahim yang telah diperkenan dan dilantik sebagai Perdana Menteri Malaysia Ke-10.

Setiausaha Agung PAS, Datuk Seri Takiyuddin Hassan berkata, partinya yakin Anwar akan melaksanakan tanggungjawab dengan baik, adil dan ehsan serta turut mengutamakan konsep federalisme yang wajar kepada seluruh negeri dan rakyat jelata.

Berikutan itu, PAS mengucapkan syukur ke hadrat Allah SWT kerana kemelut kepimpinan negara pasca Pilihan Raya Umum Ke-15 (PRU15) tidak berterusan dan dapat diselesaikan dengan harmoni dan damai.

“PAS menerima dengan reda dan hati terbuka segala ketentuan Allah yang tentunya mempunyai hikmatnya yang tersendiri.

“PAS menjunjung kasih dan mengucapkan setinggi-tinggi tahniah ke hadapan KDYMM Seri Paduka Baginda Yang di-Pertuan Agog di atas kebijaksanaan melaksanakan fungsi Baginda berdasarkan kuasa yang diperuntukkan mengikut undang-undang khususnya dalam soal perlantikan Perdana Menteri berdasarkan Perkara 40(2)(a) dan Perkara 43(2)(a), Perlembagaan Persekutuan,” katanya dalam kenyataan, hari ini.

Mengenai tawaran Perdana Menteri kepada Perikatan Nasional (PN) untuk menyertai Kerajaan Perpaduan pimpinannya, Takiyuddin berkata, PAS mengucapkan terima kasih dan akan memperhalusi perkara tersebut.

“… dalam waktu terdekat akan membincangkan perkara ini dengan rakan-rakan komponen dalam PN.

“Pada masa sama, turut meninjau pandangan dan kesediaan rakyat khususnya para pengundi yang telah memberikan undi yang amat memberangsangkan kepada PAS dan PN dalam PRU-15 yang lalu,” katanya.

Semalam, Anwar mengajak PN mendukung kerajaan perpaduan baharu yang ditubuhkan.

Beliau berkata, saranan itu dibuat bagi membolehkan sebuah kerajaan yang kukuh dapat mentadbir Malaysia.

Beliau berharap pertimbangan sewajarnya dapat dibuat mereka bagi membolehkan hasrat penubuhan kerajaan perpaduan nasional ini dapat dijayakan.


Komplot jatuhkan Zahid Hamidi sia-sia: Ku Li

KUALA LUMPUR, 29 Syaaban 1442H, Ahad – Kewujudan komplot dalam UMNO untuk menjatuhkan Datuk Seri Dr Ahmad Zahid Hamidi tidak mengejutkan ahli veteran Tan Sri Tengku Razaleigh Hamzah.

“Saya telah mendengar tentang ini beberapa kali. Sesiapa yang bangkit akan ditarik ke bawah.

“Namun, saya tidak pernah terlibat dalam perkara seperti itu. Sekiranya saya mahu bertengkar, saya akan melakukannya di tempat terbuka,” katanya seperti dilapor Sinar Harian, hari ini.

Ketika ditanya apakah gerakan menjatuhkan Ahmad Zahid dilakukan dengan harapan UMNO menjalin semula hubungan dengan Perikatan Nasional (PN), beliau mengatakan komplot seperti itu sia-sia kerana kebanyakan ahli parti ingin memutuskan hubungan.

“Mungkin hanya sebilangan kecil yang inginkan hubungan itu, tetapi 147 dari 191 bahagian mengatakan mereka tidak mahu berkerjasama dengan Parti Pribumi Bersatu Malaysia (Bersatu). Ini bukan sebilangan kecil,” katanya.

Ahli Parlimen Gua Musang itu mengatakan bahawa UMNO mempunyai akar umbi yang kuat di negara ini dan ia tidak seharusnya berkecai dengan parti-parti seperti PAS dan Bersatu.

“PAS berpisah dari UMNO pada tahun 1951 dan cuba menjatuhkan UMNO tetapi gagal,” katanya.

Beliau juga mengatakan bahawa 15 bekas Ahli Parlimen UMNO yang meninggalkan parti untuk Bersatu selepas Pilihan Raya Umum ke-14 (PRU14), tidak membawa sokongan kuat akar umbi UMNO.

“Ambil contoh Datuk Seri Mustapa Mohamed, yang berasal dari Kelantan. Walaupun dia menang di Jeli, dia sebenarnya budak Bachok.

“Tetapi dia tidak mempunyai penyokong di Bachok dan dia kembali ke Jeli di mana dia menang. Akar-akar umbi tidak mengikutinya kerana mereka menyokong UMNO,” katanya.

Ahli Parlimen Jeli itu memenangi kerusi di bawah Barisan Nasional (BN) pada 2018 tetapi beralih ke Bersatu pada Oktober tahun itu.

Tengku Razaleigh berkata, UMNO perlu terus mengukuhkan asasnya untuk mencapai matlamatnya.

“Tanpa asas yang kuat, kita tidak dapat bergerak maju,” katanya.


Lebih 50 banduan maut dalam rusuhan di penjara Ecuador

MEXICO CITY, 12 Rejab 1442H, Rabu – Lebih 50 banduan maut dalam rusuhan di penjara di Ecuador, lapor Agensi Berita Sputnik, memetik polis pada Selasa.

Rusuhan dilaporkan berlaku di penjara di Guayaquil, Cuenca dan jLatacunga. Terdapat beberapa kes pengawal penjara dijadikan tebusan tetapi mereka semua telah dibebaskan.

“Setakat ini pakar forensik melaporkan lebih 50 banduan maut,” kata polis di Twitter.

Rusuhan itu tercetus ekoran pergaduhan beberapa geng dalam penjara berkenaan. – Bernama


Bangladesh pindah kumpulan ke-4 pelarian Rohingya ke pulau terpencil

DHAKA, 18 Jamadilakhir 1442H, Ahad – Di tengah penentangan dan kebimbangan masyarakat antarabangsa serta hak asasi manusia, Bangladesh pada Sabtu meneruskan pemindahan kumpulan keempat pelarian Rohingya ke pulau terpencil.

Menurut sumber rasmi, 1,463 pelarian Rohingya di sempadan Bangladesh dipindahkan ke pulau Bhasan Char dengan kapal tentera laut dari pelabuhan utama Chattogram.

Pengarah projek penempatan semula Rohingya, Abdullah Al Mamun Chowdhury berkata, semua rumah konkrit siap sepenuhnya untuk menempatkan kedatangan kumpulan baharu itu.

“Sebenarnya, kita sedia menempatkan 100,000 Rohingya di rumah kelompok di pulau itu berdasarkan inisiatif kerajaan,” katanya.

Dengan pemindahan kumpulan keempat itu, jumlah pelarian di pulau berkenaan sekitar 7,000 – termasuk 5,224 dari tiga kumpulan sebelumnya dan 306 Rohingya yang terkandas dan diselamatkan Angkatan Laut Bangladesh kira-kira lapan bulan lalu.

Kerajaan Bangladesh membelanjakan lebih AS$350 juta (RM1.4 bilion) untuk membina 1,400 rumah kelompok besar dengan blok konkrit, bersama 120 tempat perlindungan ribut bertingkat di pulau itu untuk memindahkan 100,000 pelarian Rohingya dari kem utama di Cox’s Bazar.

Pihak berkuasa Bangladesh mempertahankan langkah itu, dengan mendakwa untuk memastikan keadaan hidup pelarian Rohingya lebih baik daripada berada di kem yang penuh sesak di sempadan negara itu.

Penempatan pelarian terbesar di dunia – yang juga pusat pelancongan utama Bangladesh – Cox’s Bazar kini menampun lebih 1.1 juta pelarian Rohingya yang kebanyakannya melarikan diri daripada tindakan keras tentera Myanmar pada Ogos 2017, di Rakhine. – Agensi


Tan Sri Zaleha meninggal dunia

KUALA LUMPUR, 29 Rabiulawal 1442H, Ahad  — Bekas Menteri Perpaduan Negara dan Pembangunan Masyarakat, Tan Sri Zaleha Ismail, 84, meninggal dunia pada pukul 8.15 malam tadi kerana mengalami pelbagai komplikasi kesihatan.

Adik ipar Allahyarham, Abdul Aziz Shahrin, 60, ketika dihubungi Bernama mengesahkan Allahyarham meninggal dunia di sebuah hospital swasta di Kuala Lumpur, setelah mengalami sesak nafas pada jam 6 petang. .

“Jenazah Allahyarham akan dibawa ke Masjid Salahuddin Al-Ayubbi, Taman Melati di sini pada 9 pagi hari ini untuk disembahyangkan dan dikebumikan di Tanah Perkuburan Islam Taman Ibu kota di sini,” katanya ketika dihubungi Bernama malam tadi.

Allahyarham antaranya pernah menjawat jawatan Menteri Perpaduan Negara dan Pembangunan Masyarakat pada 1995 serta Timbalan Menteri Pengangkutan pada tahun yang sama.

Selain itu, Allahyarham pernah dilantik sebagai Naib Ketua Wanita UMNO pada tahun 1976 sehingga 1980 dan Ketua Wanita UMNO Kuala Lumpur pada tahun 1977 sehingga 1978. – Bernama


Masa yang tepat kembalikan inisiatif bantu rakyat, perniagaan

KUALA LUMPUR, 16 Zulkaedah 1442H, Ahad – Kerajaan akan melaksanakan semula inisiatif membantu rakyat dan perniagaan yang pernah diperkenalkan sebelum ini susulan hadirnya Pelan Pemulihan Negara (PPN), kata Menteri Kewangan Tengku Datuk Seri Zafrul Abdul Aziz.

Beliau berkata kerajaan tidak pernah berhenti daripada membantu rakyat dan sentiasa berusaha memikirkan penyelesaian bersama.

“Dengan hadirnya PPN, inilah masa yang tepat untuk kita kembalikan inisiatif sebegini (seperti sebelum ini) bagi membantu rakyat dan perniagaan,” katanya menerusi catatan di laman rasmi Facebook beliau pada Ahad.

Beliau berkata perbincangannya dengan pihak Kumpulan Wang Simpanan Pekerja (KWSP) dan Bank Negara Malaysia telah diadakan minggu ini.

“Teringat kembali peristiwa tahun lalu, bila kerajaan ini pertama sekali dalam sejarah perkenalkan i-Lestari, i-Sinar dan moratorium automatik untuk membantu rakyat hadapi cabaran COVID-19.

“Kita adalah negara terawal di dunia memperkenalkan inisiatif sebegini. Pada mulanya digasak oleh suara-suara yang membangkang,” katanya.

Tengku Zafrul berkata namun selepas itu ada dalam kalangan mereka yang sedar kesan positif pada rakyat dan mula menyokong program tersebut.

“Alhamdulillah mereka sedar,” katanya.

i-Sinar merupakan kemudahan pengeluaran dari Akaun 1 untuk ahli KWSP yang terjejas dalam tempoh krisis COVID-19 bagi membantu mereka meneruskan kelangsungan hidup.

i-Lestari pula merupakan satu program KWSP bagi pengeluaran dari Akaun 2.

Moratorium adalah penangguhan rasmi bayaran ansuran bulanan daripada pembayar kepada pihak bank. – Bernama